text:
मुजफ्फरपुर, मिथिला मिरर : मिथिला पेंटिंग अपन देश सहित दुनियाँ भरिमे अपन अद्भुत चित्रकलाक लेल प्रसिद्ध भ’ रहल अछि। मिथिला पेंटिंग आब बिहार विश्वविद्यालयक देवाल पर सेहो अपन चटख रंग बिखेरैत नजरि आओत। फिलहाल विश्वविद्यालयकेँ प्रशासनिक भवन वला कैंपसमे भीतरक देवाल मिथिला पेंटिंगसँ सजाओल जायत। ई काज गणतंत्र दिवससँ दू दिन पहिने यानी 24 जनवरी धरि पूरा क’ लेल जायत। विश्वविद्यालय प्रशासन मिथिला पेंटिंग करय वाली एजेंसि सभमे सँ कोनो एकटाकेँ ई काज सौंपी देत। एहि लेल टेंडर नोटिस जारी भ’ गेल अछि। सात जनवरी धरि कोटेशन आमंत्रित कएल गेल अछि। फेर ओकरा बाद एजेंसीक चयन होयत आ पेंटिंगक काज शुरू भ’ जायत। बाउंड्री वाल पर 1250 वर्गफीट एरियामे पहिने पेंटिंग कएल जाएत। फेर फीडबैक नीक भेटला पर कैंपसक आन-आन हिस्सामे सेहो इ प्रयोग होयत। पहिने भितरक देवाल आ बादमे बाहरी परिसर मिथिला पेंटिंगसँ सुसज्जित होयत। विभिन्न तरहक थीम पर पेंटिंग बनाओल जायत। एहन पेंटिंग बनाओल जायत जे आगंतुक लोकनिक ध्यान अपना तरफ खिंचत। पेटिंगक थीम स्वच्छता आ सुंदर वातावरणक आभास कराओत। एहि पेंटिंग काज लेल दक्ष कलाकारक टीम लगाओल जायत।
कम्युनिटी कॉलेजसँ भ’ चुकल अछि शुरुआत
एलएस कॉलेज अपन कैंपसमे चलय वला कम्युनिटी कॉलेजसँ मिथिला पेंटिंगक शुरुआत क’ नजीर पेश केलक अछि। कॉलेजक देवाल आकर्षक रंग-रूपमे सजाओल गेल अछि। एकर देवाल आ खंभाकेँ मिथिला पेंटिंग्ससँ सजेबाक काज अखनि एनसीसीक महिला कैडेट्स क’ रहलिह अछि। 16 दिसंबरकेँ एहि बात पर चर्चा भेल आ एनसीसीक अफसर लोकनि हामी भरी देलनि। जकरा बाद इ सोच जमीन पर उतारि मिथिला पेंटिंगक रूपमे खूबसूरती बिखेरी रहल अछि। मात्र दू-तीन दिनक प्रयाससँ कम्युनिटी कॉलेज कैंपसक रंगत निखरी गेल अछि। फिलहाल, बरामदा आ खंभा पर चित्रकारी उकेरल जा सकल अछि। प्राचार्य प्रो. ओमप्रकाश रायकेँ कहब छनि जे पहिने कम्युनिटी कॉलेज कैंपसक भीतर-बाहर चित्रकारी होयत। एहिक बाद एल.एस कॉलेज खेल मैदानक बाउंड्री पर सेहो मिथिला पेंटिंगक छटा देखबाक भेटत।
रजिस्ट्रार कएलनि पहल
फरवरी मासमे होई वला दीक्षांत समारोह त’ एल.एस कॉलेज मैदानमे होयत। जाहिमे राज्यपाल सह कुलाधिपति लालजी टंडन शिरकत करताह, मुदा ओहिसँ पहिने आनन-फाननमे प्रशासनिक भवनक देवालकेँ नव लुक देल जा रहल अछि। एहिकेँ पाँछा अधिकारी लोकनिकेँ कहब छनि जे सामने गणतंत्र दिवस अछि आ रजिस्ट्रार चूंकि फौजसँ आयल छथि आ गणतंत्र दिवस समारोहकेँ यादगार बनेबाक लेल कैंपसक खूबसूरती पर ध्यान द’ रहल छथि। बीआरएबीयू रजिस्ट्रार अजय कुमार राय बतौलनि जे फीडबैक नीक आबि रहल अछि। एहि कारण आब इ निर्णय लेल गेल अछि जे कैंपसक अन्य हिस्सा आ आनो विभागमे इ प्रयोग कएल जायत। आब ओ समय नै छैक जे मिथिला पेंटिंग बनवई वला कलाकार सभक आर्थिक स्थिति कमजोर रहैत छल। मिथिला पेंटिंग आब स्व-रोजगारक दिशामे एकटा निस्सन डेग साबित भ’ रहल अछि जाहि सं एहि विधासँ जुड़ल लोक सभक आर्थिक स्थिति सुधरि रहल अछि।


c: text/html

text:
> चित्रगुप्त पूजन पर विशेष
दीयाबातीक दू दिन बाद अर्थात यम द्वितीय कें चित्रगुप्त केर पूजा कयल जाइत अछि. एहि दिन कलम आ चित्रगुप्त केर पूजन कयल जाइत अछि. प्रचलित कथाक अनुसार चित्रगुप्त ब्रह्माक पुत्र छथि. एहि संदर्भ मे एक कथा अछि जे यमराज सृष्टिक आकार बढ़ने सृष्टिक रचनाकार ब्रह्माजी लग पहुँचलाह आ प्राणीक पाप-पुण्य केर लेखा-जोखा रखबा लेल कोनो ठोस बेवस्था कार्बा लेल कहलनि. यमराज अपना लेल योग्य मंत्रीक व्यवस्था करबाक प्रार्थना कयलनि. ब्रह्माजी यमराज कें हल तकबाक आश्वासन द' समाधि मे चल गेलाह. 11 हजार सालक समाधिक बाद ब्रह्मा जी केर काया सं एक दिव्य पुरुष उत्पन्न भेल. श्यामल वर्ण केर एहि दिव्य पुरुषक कमल सामान नेत्र छल, कान मे कुण्डल, गर मे मुक्तासर, शरीर पर पीताम्बर वस्त्र आ हाथ मे कलम दवात छल. उत्पन्न पुरुष भगवान ब्रह्मा सं अपन नाम आ काज पूछलनि त' ब्रह्मा जी कहलनि, अहां हमर काया सं उत्पन्न भेल छी तें अहां कायस्थ छी. अहां हमर चित्त मे गुप्त छलहुँ तें अहांक नाओ चित्रगुप्त होयत. अहां यमलोक जा मनुक्खक पाप-पुण्य केर लेखा तैयार करब. कायस्थ लोकनि चित्रगुप्तक वंशज मानल जाइत छथि.
एहि दिन मिथिला मे कायस्थ लोकनि कलम-दवात संगहि चित्रगुप्त केर प्रतिमा पूजन सेहो करैत छथि. कलम-दवात केर पूजन मे कायस्थ सहित मिथिलाक अन्य वर्णक लोक सेहो भाग लेइत छथि. देश-विदेश मे रहनिहार मैथिल लोकनि ई पावनि मनबैत छथि. — मिथिमीडिया डेस्क
दीयाबातीक दू दिन बाद अर्थात यम द्वितीय कें चित्रगुप्त केर पूजा कयल जाइत अछि. एहि दिन कलम आ चित्रगुप्त केर पूजन कयल जाइत अछि. प्रचलित कथाक अनुसार चित्रगुप्त ब्रह्माक पुत्र छथि. एहि संदर्भ मे एक कथा अछि जे यमराज सृष्टिक आकार बढ़ने सृष्टिक रचनाकार ब्रह्माजी लग पहुँचलाह आ प्राणीक पाप-पुण्य केर लेखा-जोखा रखबा लेल कोनो ठोस बेवस्था कार्बा लेल कहलनि. यमराज अपना लेल योग्य मंत्रीक व्यवस्था करबाक प्रार्थना कयलनि. ब्रह्माजी यमराज कें हल तकबाक आश्वासन द' समाधि मे चल गेलाह. 11 हजार सालक समाधिक बाद ब्रह्मा जी केर काया सं एक दिव्य पुरुष उत्पन्न भेल. श्यामल वर्ण केर एहि दिव्य पुरुषक कमल सामान नेत्र छल, कान मे कुण्डल, गर मे मुक्तासर, शरीर पर पीताम्बर वस्त्र आ हाथ मे कलम दवात छल. उत्पन्न पुरुष भगवान ब्रह्मा सं अपन नाम आ काज पूछलनि त' ब्रह्मा जी कहलनि, अहां हमर काया सं उत्पन्न भेल छी तें अहां कायस्थ छी. अहां हमर चित्त मे गुप्त छलहुँ तें अहांक नाओ चित्रगुप्त होयत. अहां यमलोक जा मनुक्खक पाप-पुण्य केर लेखा तैयार करब. कायस्थ लोकनि चित्रगुप्तक वंशज मानल जाइत छथि.
एहि दिन मिथिला मे कायस्थ लोकनि कलम-दवात संगहि चित्रगुप्त केर प्रतिमा पूजन सेहो करैत छथि. कलम-दवात केर पूजन मे कायस्थ सहित मिथिलाक अन्य वर्णक लोक सेहो भाग लेइत छथि. देश-विदेश मे रहनिहार मैथिल लोकनि ई पावनि मनबैत छथि. — मिथिमीडिया डेस्क
Tags: पावनि-तिहार

robotstxt: allowed

filter: keep


text:
Friday, April 6, 2012
खुशी
कलुआही, बुध दिनक हटिया, चारुकात भीर-भार, बेपारी आ खरीदारक हल्ला-गुल्ला, कियो बेचैमे व्यस्त तँ कियो कीनैमे मस्त | दीनानाथजी अपन कनियाँ संगे हटियामे प्रबेश कएलथि | हाटक मुँहेपर एकटा सात-आठ बर्खक बच्चिया हाथमे धनी-पात लेने हल्ला करैत, "एक रुपैयाकेँ दू मुठ्ठी, एक रुपैयाकेँ दू मुठ्ठी"
मुदा सभ कियोक ओकर बातकेँ अनसुना करैत हाटक भीरमे बिलीन भेल जाए | दीनानाथजी सेहो ओकर बातकेँ सुनैत हाटक भीरमे मिल गेलाह |
दू घंटा बाद, जखन दीनानाथजी अपन खरीदारी कएलाक बाद हाटक मुँहपर वापस एला तँ देखला, धनी-पात बाली बच्चिया पूर्ववत असगरे हल्ला करैत | दू मिनट मोन भए ओहिठाम ठार भेला | हुनक कनियाँ, "चलून' धनी-पात तँ अपने बारीमे बड्ड अछि "
दीनानाथजी, "कनी रुकू | " कहैत आगू धनी-पात बाली बच्चियासँ, "कोना दै छिही बुच्ची"
बुच्ची, " बाबू एक रुपैयाकेँ दू मुठ्ठी, मुदा एखन तक किच्छो नै बिकेल, अहाँ एक रुपैयाकेँ तीन मुठ्ठी लए लिअ | "
दीनानाथजी, "सभटा कतेक छौ |"
बुच्ची गनैत, "एक,दू,- - सात, आठ - - - बारह,तेरह - - - उनैस, बीस, बीस मुठ्ठी बाबूजी |"
दीनानाथजी, "सभटा दय दे |"
कनियाँ, "हे-हे की करब ?"
दीनानाथजी कनियाँकेँ इशारासँ चुप करैत, अपन कुर्ताक जेबीसँ एकटा दस रुपैयाक नोट निकालि कए बुच्चीकेँ देला बाद धनी-पात लैत, ओहिठामसँ बिदा भए गेला |
घर अबैत, दलानपर बान्हल जोड़ भरि बरद, हुनक आहटेसँ अपन-अपन कान उठा कए मानु सलामी देबअ लागल | ओहो आगू आबि कs सिनेहसँ दुनूकेँ माथ होँसथति, अपन झोरीसँ धनी-पात निकालि नाइदमे दए देलखिन्ह | ई देखि कनियाँ, "ई की कएलहुँ दस रुपैयाक धनी-पात बरदकेँ दए देलियै, एतेककेँ घास लेतहुँ तँ बरद भरि दिन खैतए | "
दीनानाथजी, "कोनो बात नहि दस रुपैया तँ सभकेँ देखाइ छैक मुदा ओइ धनी-पात बाली बच्चियाकेँ मुँहपर जे असंतोस,निरासा आ दुखक भाव रहैक ओ केकरो नै देखाइ | आ देखलीयै बिकेला बादक खुशी, ओहि खुशीक मोल कतौ दस रुपैयासँ बेसी हेतैक |"
*****
जगदानन्द झा 'मनु'
Subscribe to: Post Comments (Atom)


text:
पटना । उत्तर आ दक्षिण बिहार कए सडक मार्ग स जोडबा लेल गंगा नदी मे सुरंग बनेबाक योजना पर विचार कैल जा रहल अछि। अगर इ योजना धरातल पर उतरल त बिहार देश मे नदी क भीतर सुरंग बनेनिहार पहिल राज्य भ जाएत । एहि लेल बिहार सरकार नीदरलैंड क मदद स एहि परियोजना कए धरातल पर अनबा लेल प्रयास शुरू क देलक अछि। भारत क एहि पहिल परियोजना कए मूर्त रूप देबा लेल नीदरलैंड एकटा दल पटना आयल छल। जानकारी क अनुसार इ सुरंग गंगा क भीतर उत्तर बिहार मे राघोपुर बिदुपुर (वैशाली) कए राज्य क राजधानी पटना क बाहरी इलाका संग लिंक करत। एहि परियोजना क निर्माण लेल विशेषज्ञ सब लगातार बैसार क रहल छथि। इ साढे पांच किमी लंबा एहि सुरंग कए पटना आ हाजीपुर क बीच जर्जर भ चुकल गांधी सेतु क विकल्प क रूप मे सेहो देखल जा रहल अछि।
बिहार सरकार स एहि परियोजना पर चर्च लेल पिछला किछु दिन पहिन रॉयल हासकोनिन आ निर्माण कंपनी स्ट्रोकोन क वरिष्ठ सलाहकार समेत चारि सदस्यीय डच प्रतिनिधिमंडल पटना आयल छल। पिछला सप्ताह इ प्रतिनिधमंडल नदी क कछैर जा स्थल क निरीक्षण केलक ।
डच प्रतिनिधिमंडल 12 फरवरी कए बिहार क सड़क निर्माण विभाग क प्रधान सचिव पी अमृत संग एहि परियोजना पर लंबा चर्च केलक आ, सुरंग लेल डच नवीन प्रौद्योगिकी पर एकटा प्रस्तुति सेहो देलक ।
एहि चर्च लेल राजमार्ग क मंत्रालय, भारत सरकार सेहो अपन मुख्य इंजीनियर (योजना) आर.के. पांडे कए पठेने छल। ओ सेहो डच टीम क प्रस्तुति मे देखलथि । एहि संबंध मे निर्माण विभाग क प्रधान सचिव पी अमृत कहला अछि जे ओ डच फर्म कए पूर्व व्यवहार्यता अध्ययन करबा लेल कहलथि अछि। डच फर्म एहि परियोजनाक संबंध मे किछु आंकडा शीघ्र उपलब्ध करेबाक आश्वासन देलक अछि। ओ कहला जे डच फर्म स आंकडा भेटलाक बाद एहि परियोजना पर आगू डेग बढाउल जाएत।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna, दरभंगा, मिथिला, मिथिला समाचार, मैथिली समाचार, बिहार, मिथिला समाद, इ-समाद, इपेपर


text:
इस कहानी के आधार पर इसी नाम से एक नाटक लिखा गया हिन्दी में।
आऊ कनेक प्रेम करी माने बुझौअल जिनगीक
'हे ये..., कत' गेलहुँ? आऊ ने एम्हर।'
'की कहै छी? एम्हरे त' छलहुँ तखनी स'। कहू, की बात?'
'किछु नञि! मोन होइय' जे अहाँ अईठाँ बैसल रही।'
'धुर जाऊ! अहूँ के त' ... एह! एतेक काज सभ पसरल छै। बरखा-बुन्नीक समय छै। दिन मे अन्हार भ' जाइ छै। तइयो अहाँ कहलहुँ त' बैसि गेलहुँ आ देखियौ जे लग मे बैसल-बैसल अनेरे कएक पहर निकलि गेलै। ताबतिमे त' हम कतेको काज छिनगा नेने रहितह।ँ!'
'आहि रे बतहिया ! सदिखन काजे-काज, काजे-काज ! यै, आब के अछि, जकरा लेल एतेक काज करै छी। सभ किओ त' चलि गेल हमरा-अहाँ के छोड़ि के, जेना घर स' बाहर जाएत काल लोग घरक आगू ताला लटका दै छै। हे बूझल अछि ने ई कहबी जे सभ किओ चलि गेल आ बुढ़बा लटकि गेल। तहिना हम दुनू लटकि गेल छी अई घर मे।'
'एह! छोड़ू आब ओ गप्प सभ। आ हे, अपना धिया-पुता लेल एहेन अधलाह नञि बाजबाक चाही। आखिर हुनको आओरक अपना-अपना जिनगी छै। बेटी के त' अहां ओहुनो नञि रोकि क' राखि सकै छी। आनक अमानति जे भेलै। बाकी बचल दुनू बेटा त' बूझले अछि जे जामुन तडकुन खेबाक आब हुनकर उमिर नञि रहलन्हि। एहेन-एहेन गप्प पर त' ओ सभ भभा क' हँसि पड़तियैक।'
'नञि! से हम अधलाह कत' सोचलहुँ आ कियैक सोचब। एतेक बूड़ि हम थोड़बे छी। मुदा, जे मोनक पीड़ा अहूँक संगे नञि बाँटब त' कहू, जे हम कोम्हर जाइ।'
'कतहु नञि! अहि ठाँ बैसल रहू। हम अहाँ लेल चाय बना क' आनै छी। अहाँ जाबति चाय पियब, ताबति हम भन्सा-भात निबटा लेब।'
'ठीक छै, जाऊ! अहाँ आओर के त' चूल्हि-चौकी आ भन्सा भात स' ततेक ने फैसिनेशन अछि जे किओ किछु कहैत रहय, अहाँसभ स' ओ छूटि नञि सकैय'।
'से नञि कहू। आई कोनो लड़की कि जनीजात चूल्हि मे सन्हियाय नञि चाहै छै। मुदा ओकरा आओर के त' जन्मे स' पाठ पढ़ाओल जाइ छै जे गै बाउ, बेटी भ' क' जनमल छें त' चूल्हि स' नाता त' निभाबहि पड़तौ। कतबो पढ़ि-लिखि जेबें, हाकिम-कलक्टर भ' जेबें, मुदा भात त' उसीनही पड़तौक। आब हमरे देखि लिय'। हम की पढ़ल-लिखल नञि छी कि नौकरी मे नञि छी। माय-बाउजी भने पाइ स' कने कमजोर छलाह, मुदा मोन स' बहुत समृद्घ। तैं त' पढ़ौलन्हि-लिखौलन्हि। नौकरी लेल अप्लाई केलहुँ त' नीके संयोगे सेहो भेंटि गेल। आर नीक कही अपन तकदीर के जे अहाँ सन जीवन साथी सेहो भेटल जे डेगे-डेग हमर संग रहलाह। मुदा तइयो देखियौ जे बेसिक फर्क जे छै, से अहूँ की बिसरि सकलहुँ? आइ धरि कहियो कहलहुँ जे सपना, रह' दियऊ अहाँ भानस-भात । हम क' लेब कि घर ठीक क' लेब कि धिया-पुता के पढ़ा लेब।'
'आब लगलहुँ अहूँ रार ठान'। ताइ स' नीक त' सएह रहितियैक जे अहाँ किचन मे जा क' अपन काज करू। हँ, चाय सेहो द' दिय'।'
'से त' अहाँ कहबे कहब। बात लागल जे छनाक स'। अहिना त' अहाँ आओर हमरा आओरक अबाज के बंद करैत एलहुँए।'
'सपना, अहाँ एना जुनि सोचू। आई तीस बरख स' हम दुनू एक संगे छी। पूर्ण भरोस स', संपूर्ण आत्मसमर्पण, विश्र्वास आ सहयोग स'। हमरा बुते जे भ' सकल, कहियो छोड़लहुँ नञि। ठीक छै जे हम कहियो एक कप चायोटा नञि बनेलहुँ, मुदा आदमी आओरक सहयोग देबाक माने की खाली भन्से मे घुसनाई होई छै? अहाँ मोन पाडू, हम कहियो कोनो बात पर टोकारा देलहुँ? अहाँ जे पकाबी, जे खुआबी, जे पहिराबी, जेना अहाँ राखी। कहियो कोनो आपत्ति कएल की।'
'हमरा हँसी आबि रहलए अपन एहेन समर्पित पति पर।'
'मुदा हमरा नञि आबि रहलए। हमरा गर्व अछि अपन एहेन सहयोगी पत्नी पर जे हमर कन्हा स' कान्हा मिला क' हमरा संगे-संगे चललीह। मुदा, आई ई सभ उगटा-पुरान कियैक?'
'टाइम पास कर' लेल आ अहाँ जे कहलहुँ, अई ठाँ बैस' लेल, त' बैसि के अहाँक मुंह त' नञि निरखैत रहि सकै छी ने।'
'निरेखू ने, किओ रोकलकए अहाँ के कि टोकलकए अहाँके।'
'धुर जाऊ, अहूँ त...! आब ओ सभ संभव छै की? अरे, जहिया उमिर छल, जहिया समय छल, तहिया त' कहियो हमर मुंह निरेखबे नञि कएलहँु आ नहिए निरखही देलहुं। चाहे हम किछुओ पहिरि-ओढ़ि ली, चाहे बाहर स' हमरा कतेको प्रशंसा भेटि जाए, अहाँक मुंह स' तारीफक एकटा बोल सुन' लेल तरसि गेलहुँ। बोल त' बोल, एकटा प्रशंसात्मक नजरियो लेल सिहन्ता लागले रहि गेल। आ तहिना अहांक पहिरल ओढ.ल पर कहियो एपी्रशिएट कएलहुँ, तइयो मुंह एकदम एके रस - शून्य, भावहीन ...'
'एह! एना जुनि कहू। अहाँक सज-धज देखिक' हमरा जे प्रसन्नता होइत छल, से हम कहियो नञि शेयर कएलहुँ अहाँ स', से कोना कहि सकै छी। दिनभर अहाँक रूप आँखिक सोझा नचैत रहैत छल आ राति मे ओ सभटा प्रशंसा रूपाकार लेइत छल। तहिना अहांक मुंह स' अपन, प्रशंसाक बोल भरि दिन चानीक घंटी जकाँ मोन मे टुनटुन बाजत रहैत छल आ मोन के उत्फुल्ल बनौले रहै छल। मुदा, अहाँ कहियो ओहि समय कोनो सहयोगे नञि देलहुँ या कहियो संग देबो केलहुँ त' बड्ड बेमोन से'। हम कहियो पूछलहुँ जे अएं यै, एना कियैक करै छी अहाँ? अहींक मर्जी मुताबिक हम ओहूठाँ चलैत रहलहुँ।'
'हे! सरासर इल्जाम नञि लगाबी। देखियौ, हमरा लेल जेना अहाँ महत्वपूर्ण छी, तहिना अहाँक प्रत्येक बात हमरा लेल महत्वपूर्ण अछि। हम अहाँक संग नञि देलहुँ अथवा बेमोन स' देलहुँ त' कियैक ने अहाँ पूछलहुँ कहियो, अथवा हम झँपले-तोपले किछु कहबो केलहुँ त' कियैक ने तकरा पर बिचार केलहुँ, कहियो खुलिक' चर्च केलहुँ.। ... हे लिय'..., चाय लिय'... अपनो लेल बना लेलहुँ। भन्साघर स' चिकरि चिकरि क' बाज पड़ै छल। किओ सुनितियैक त' कहतियैक जे बतहिया जकाँ एकालाप क' रहल छै कि ककरो संगे झगड़ि रहल छै।'
'चाय त' बड्ड दीब बनलए।'
'एह! याहि टा गप्प पहिनहुँ कहियो कहने रहितहुँ। अई तीस बरख में आइए नीक चाय बनलैय' की?'
'छोड़ू ने पुरना गप्प सभ! आब धीया-पुताक घर में ई सभ कथा-पेहानी नीक लागतियैक की?'
'कियैक ने नीक लागतियैक? ई सभ त' जीवनदायी धारा सभ छै जाहि स' जीवनरूपी वृक्षक डाल-पात सभके भिन्न भिन्न स्रोत स' जीवनशक्ति भेटैत रहै छै। अरे, धिया-पुताक सोझा अहाँ कहिये दितहुँ त' अई मे कोनो ऐहन अधलाह कर्म त' नञि भ' जइतियैक जाहि स' ओकरा आओरक आगाँ हमरा आओर के शर्म कि झेंप महसूस होयतियैक!'
'अहाँ बात के तूल द' रहल छी।'
'नञ! स्थितिक मीमांसा क' रहल छी। चीज के रैशनलाइज क' रहल छी।'
'हमरो दुनूक जिनगी केहेन रहलए। नेना छलहुँ त' पढ़ाई, पढ़ाई, पढ़ाई! माय-बाउजी कहैत छलाह जे बाउ रौ, इएह त' समय छौक तपस्याक। एखनि तपस्या क' लेबें त' आगाँ एकर मधुर फल भेटतौ। पढ़ बाउ, खूब मोन लगाक' पढ़ ! आ हम पढ़ैत गेलहुँ - फर्स्ट अबैत गेलहुँ। नीक नोकरीयो लागि गेल। बाउजी सत्यनारायण भगवानक कथा आ अष्टयाम सेहो करौलन्हि। हुनका बड्ड सौख छलै जे हुनकर पुतौहु पढ.ल-लिखल, समझदार आ मैच्योर्ड हुअए। तकदीरक बात कहियौ जे हुनकर ईहो सेहन्ता पूर्ण भ' गेलै। हुनका अहॉँ सन पुतौहु भेटलै, रूप आ व्यवहारक गरिमा स' परिपूर्ण।
'चाय त' सठि गेल। आओरो ल' आबी की?'
'नञि! हमरो जिनगी सोगारथ भेल अहाँ के पाबि क'। कतेको परेशानी भेल, अहाँ सभस' निबटैत गेलहुँ, एकदम स' धीर थिर भ' क'।'
'त' की करितहुँ! जहन हम दुनू प्राणी एकटा बंधन में बंधा गेलहुँ त' तकर मान मरजाद त' निभाबही पड़तियैक ने! आ कथा खाली हमरे आ अहाँटाक संबंध धरि त' सीमित नञि रहै छै। एकर विस्तार अहाँक परिवार, हमर परिवार आ फेर अपन बाल-बच्चा धरि होइत छै, आ हे, एहेन नञि छै जे हम सीता-सावित्री जकाँ मुंह सीने सबकुछ टॉलरेट करैत गेलहुँ। कएक बेर हम अपन टेम्पर लूज केलहुँ। मुदा अहाँक तारीफ, अहाँ अपन टेम्पर कहियो नञि लूज केलहुँ।'
'महाभारत स' बच' लेल। आह! पत्नीक आघात स' कोन एहेन मनुष्य अछि जे बाँचि सकलए।'
'मजाक जुनि करू! अहँू सीरियस छी त' हमहूँ सीरियस छी। हमर अपन इच्छा छल नान्हिटा स' जे पढ़ब-लिखब। पढ़ि लिखिक' अपना पएर पर ठाढ़ होएब। आर्थिक परतंत्रता अस्वीकार्य छल। हमरा अई बात पर पूर्ण संतोख अई जे हमर ई इच्छाक पूर्ण आदर आ सम्मान भेटल अहां स'। हमर नौकरी पर हमरा स' बेसी प्रसन्नता अहाँक बाउजी के भेल छल। हमर एकगोट संगी हमरा चेतौने छल जे देखब, बुढ़बाक खुशी अहाँक पगार ओसुलबा स' त' नञि अछि। हमरो लागल छल। मुदा धन्न कही हुनका, नञि कहियो पुछलन्हि जे हमरा की आ कतेक दरमाहा भेटैय' आ नञि कहियो ओकरा मादे कोनो खोजे-पुछारी कएलन्हि। सएह अहँू संगे भेल। अहँू कहियो नञि पूछलहुँ जे हम की सभ करै छी। अपन पगार के कोना खर्चै दी॥ हमरा त' कएक बेर इएह होइत रहल जे अहाँ पूछै छी कियैक ने? तहन ने हम अपन आमदनी आ आमद स' बढ़ल खर्चाक हिसाब अहाँ के दितहुँ। नतीजा, आर्थिक स्वतंत्रता हासिल कएलो सन्ता कहियो आर्थिक रूपे स्वतंत्र नहिं भ' सकलहुँ। कहियो अपना मोने अपना ऊपर किछु खर्च नञि क' सकलहुँ। अहाँ संगे ई नञि छल। अहाँ त' 'ईट, ड्रिंक आ बी मेरी' मे यकीन करैत एलहुँ आ एखनो करै छी।'
'अई मे अधलाहे की छै? मनुक्खक अई जिनगी मे अछिए की? खाई, पीबि, मस्त रही।'
'भने ओहि मे सभ किओ सफर करी।'
'से कोना? कहियो अहाँके हम कोनो कष्ट देलहुँए?'
'किऐक ने? कोनो समय एहेन नञि भेल जे कोनो खास खास बेर पर हमर नोर नञि खसल हुअए। कहियो कोनो काज-परोजन भेल, कि तीज तेवहार कि ककरो बर्थ डे कि वेडिंग, सभठाँ त' पल्ला झाड़ि लेइत अएलहुँ जे पाई नञि अछि।! तहन हम की लोकक ओहिठाँ खाली हाथे पहुँचतहुं आ कहितहुं जे हमर हस्बैंड कहै छथि जे हुनका लग पाइ नञि छै तैं हम आओर हाथ झुलबैत चलि ऐलहुँए। किओ पतियैतियैक।'
'अहाँ लग त' रहै छल ने।'
'हँ, कियैक ने कहब। ई बुझलहुँ जे ई 'छल' के मेंनटेन करबा लेल हम कतेक बेर अपन मोन के मारि-मारि के राखलहुँ।'
'एह छोड़ू ई सभ गप्प। खाएक लेल की बनाएब?'
'जे कही अहाँ? हमरा आओर के त' ईहो कहियो स्वतंत्रता नञि रहल जे अपना मोने, अपन पसीनक खाना बनाबी।'
'फेर ब्लेम! आइ अहाँ के भ' की गेलए?'
'अहाँ संग लड़ियाएबक खगता। जिनगी भर जकरा लेल अहां पलखतियो भरि समय नञि देल।'
'हम अहाँके संतुष्ट नञि क' सकलहुँ कहियो, अहाँ से कह' चाहै छी?'
'हँ, सएह कह' चाहै छी?'
'बाई एवरी पॉसिबल वे?'
'यस, बाइ एवरी पॉसिबल वे?'
'फिजिकली, मेंटली, मौनेटरली, सेक्सुअली।'
'हँ, सभतरहें।'
'अहाँ हमरा कमजोर बना रहल छी।'
'अहसास करा रहल छी।'
'अपन परिस्थिति पर गौर नञि क' रहल छी। हम बिजी, अहां बिजी। हमर अएबाक-जेबाक कोनो निश्चित समय नञि। अहाँके ऑफिसक संगे-संगे घरक, धिया-पुताक जिम्मेवारी। बखत कत' छल जे प्रेम-मुहब्बतक मादे सोचितहुँ।'
'तैं त' जीवन झरना सुखा गेल ने? व्यस्तता त' जिनगीक अभिन्न अंग छियै। तैं, अई व्यस्तताक कारणे हम आओर कहियो की नहाएब-धोएब आ कि कपड़ा पहिरब छोड़ि देलियै, वा बिसार गेलियै?'
'धिया-पुताक घर मे, आई कुंड बी सो फ्रैंक ...'
'व्यर्थ इल्जाम द' रहल छी। फ्रैंकनेसक माने ई नञि जे अहाँ हमरा कोरा मे बैसेने रहू सभ समय। फ्रैंकनेस माने छै फुल व्यवहारक, फुल अप्रोचक फ्रैंकनेस। अहाँ से फ्रैंक नञि भेलहुँ, नतीजा हम नञि भ' सकलहुँ, नतीजा धिया-पुता सभ नञि भ' सकल।'
'धिया-पुता के त' बड्ड नीक जकाँ राखलहुँ। बेटीयो जीन्स आ मिनी पहिरि क' घूमल, फ्रेंड्स सभक संगे सिनेमा गेल, पार्टी कएल, कहियो टोकारा नञि केल।'
'मुदा, कहियो फ्रैंक भ' क', खुलिक' गप्प-सप्प सेहो त' नञि कएल। एकदम फॉर्मल फैमिली बनिक' रहि गेल अपन परिवार। ई हमर कहबा नञि, अहाँक बेटीयेक कहब अछि।'
'अही स' सभ किओ सभ किछु कियैक कहैत अछि। हमरा स' त' आइ धरि किओ किछु नञि कहलक?'
'अहाँ से मोके कोम्हर देलियै? तैं त' कहलहुँ, बेहद फॉर्मल फैमिली।'
'चलू छोड़ू, आब फेर स' शुरू करब जिनगी - सभटा शौख पूरा क' देब।'
'जिनगीक ओ बीति चुकल 30 साल आ तीस वर्षक पल-पल पहिने घुरा दिय'।'
'जे भ' सकै छै से कहू।'
'त' कहू जे भन्सा की बनाबी? छीमीक खिचड़ी कि छीमीक परोठा।'
'आब जे अहाँ खुआबी। बजला पर कहब जे हम अहाँ के मौके नञि देइ छी।'
'से त' कहबे करब। अपरोक्ष रूप स' अहाँक पसीन-नापसीन पूरा घर पर हावी रहलै।'
'से कोना?'
'चलू, भन्से से शुरू करी। अहाँ के सौंफ देल मलपुआ पसीन नञि, इलाइची देल खीर, सेवई पसीन नञि। आ हमरा आओर के ओ सभ बड्ड पसीन। हमरा बिन सौंफक पुआ आ बिनु इलाइचीक खीर सेवई बनेबाक आदत पार' पड़ल।'
'त' ई त' नञि कहलहुँ जे अहाँ आओर नञि खाई।'
'ईहो त' नञि कहल जे ठीक छै, कहियो-कहियो हमहूं सौंफ-इलायचीबला पुआ, खीर, सेवई खा लेब, तहन ने बुझितहुं? आ अपना स्वादक अनुसारे अलग स' चीज बनाबी, ई कोनो जनीजात स' पार लागलैये जे हमरा स' लागितियैक।'
'अच्छा, आगां बढू।'
'बढ़ब, पहिने भन्सा चढ़ाइए आबी।'
'आइ उपासे पड़ि जाइ त' केहेन रहत। तखनि स' अहाँक मुंह स' भानस-भानस सुनि क' कान पथरा गेल आ पेट अफरि गेल।'
'उहूँ! एखनि त' डिनर गोल क' देब आ अधरतिया के हाँक पाड़ब जे हमरा भूख लागलए। उठू, किछु अछि बनल त' दिय'। किछु नञि अछि त' ऑमलेटे ब्रेड सही।'
'जाऊ तहन, जे मर्जी हुअए, करू।'
'हे, हम एखने गेलहुँ आ एखने एलहुँ। ताबति अहाँ बउआक ई मेल पढ़िक' ओकरा जवाब पठा दियऊ।'
'हँ, ओहो लिखलकए जे बड्ड नीक लागि रहलए। अपन देश स' एकदम अलग, सभकिछु एकदम व्यवस्थित। मर्यादित, संतुलित। आखिर अमेरिका छियई ने। धन्न कही आईटी बूम के जे बच्चा सभक रोजगारक नव अवसर भेंटि रहल छै। भारतीय कंप्यूटर इंजीनियर्स के कतेक डिमांड छै फॉरेन कंट्री मे। देखबै जे दस मे स' तीन टा इंजीनियर अमेरिका त' आन आन देशक रूख क' रहल अछि।'
'प्रतिभाक पलायन थिकै ई। इंर्पोटेस ऑफ टेक्नॉलाजी संगे इंपोटेंसी ऑफ अवर टैलेंट छै। बाहरी टेक्नॉलॉजी पर बिढ़नी जकाँ लूझै छी। ओ सभ रोटी देखबैत अछि, हम सभ कुकुर जकाँ बढ़ि जाइ छी।'
'अहाँक बेटो बढ़ल अछि, से जुनि बिसरी।'
'हम इन जेनरल कहि रहल छी। अपन देशक त' ई स्वभावे बनि गेल छै, घरक जोगी जोगड़ा, आन गामक सिद्घ। इंटर्नल टैलेंट के पहिचान' लेल, रिकग्नाइज कर' लेल पहिने कोनो बुकर प्राइज, ऑस्कर अवॉर्ड, नोबल प्राइज चाही, नञि त' सभ किओ फ्रॉड, धोखेबाज ...' अपने ओहिठां त' लोक आओर एतेक तरहक एक्सपेरिमेंट करैत अछि। लोक कतेक महत्व दइत छै।'
'से सभ त' छै। ई नियति हमही आओर बनाक' राखल अछि। तैं त' आइ अनिमेष हमरा आओर लग नञि अछि। अमेरिका मे अछि। पता नञि कहिया घुरत?
'आ जौं नञि घुरलै आ ओम्हरेक मेम ल' आनलक तहन?'
'तहन की? अहाँ सासु पुतौहु रार मचाएब। हमर काज त' आशीर्वाद देबाक धरि अछि। से भूमिका हम निबाहि लेब।'
'त' सभटा सासु अपना पुतौहु स' रारे मचबै छै? हमही दुनू सासु-पुतौहु मे ई देखलहुँ कहियो? आब अनिमेष जकरा स' विवाह करौ, हमरा लेल धन सन! हमरा कोना आपत्ति नञि!'
'भन्सा भ' गेल त' दइए दिय'। खाअक' सूतब।'
'एतेक जल्दी?
'थकान लागि रहल अछि।'
'पहिल बेर एतेक बतियौलहुँए ने? हरारति त' लागबे करत। घरवाली संग एतेक बेसी गपियेनाइ कोनो मजाक बात छै!'
'हे, एके प्लेट मे निकालू ने।'
'आई एतेक प्रेम कथी लेल ढरकि रहल अछि?'
'सभटा पिछला हिसाब रफा-दफा कर' लेल।'
'त' पुरनका तीस बरख पहिने घुराऊ!'
'से त' नञि भ' सकैय', मुदा पुरना तीस बरख के अगिला तीस बरख मे मिलाक' जिनगीक ताग के आओर मजबूत करबै। आऊ! बैसू एम्हर। हे, लिय। हमरा हाथे खाऊ!'
'हमरा डर होइयै जे हमर हार्ट फेल नञि भ' जाए।'
'नञि होएत। आ हेएबो करत त' हमहूँ संगे-संगे चलि जाएब। हे, लिय' ने। खाऊ ने। अहींक हाथक बनाओल त' भोजन अछि।'
'हम अपने हाथे खाएब। दोसराक हाथे खएला स' पेट नञि भरत।'
'मोन भरत। आई पेट भर' लेल नञि', मोन भर' लेल खाऊ।'
'तहन त' आओरो नञि खाएब। मोन जहन भरिए जाएत त' जीबि क' की करब? मोनक अतृिप्त त' जिनगी जिबाक बहाना होइ छै।'
'ई सभ फिलॉसफी छोडू आ खाना खाऊ। अरे, अरे, दाँति कियैक काटलहुँ।'
'भोजन में चटनी नञि छल नें, तैैं...' हे, भ' गेल। आब नञि खाएल जाइत हमरा स'।'
'ठीक छै। चलू तहन।'
'कत'।'
'चलू त' पहिने। आई चलू, हमर कन्हा थाम्हि क' चलू। अइ् दुनू बाँहक घेरा मे चलू।'
'व्हाई हैव यू बीकम सो रोमांटिक?'
'कहलहुँ ने जे पछिला तीस बरख के अगिला तीस बरख मे शामिल कर' जा रहल छी। हे, इमानदारी स' कहब', अहां के नीक लागि रहलए हमर ई स्पर्श!'
'कोनो भावना नञि उमड़ि रहलए। अहाँ ईमानदारीक प्रश्न उठाओल, तैं कहि रहल छी।'
'आब?'
'ऊँहूँ।'
'आब? मोनक दरवज्जा बंद क' क' नञि राखू। कनेक फाँफड़ि छोड़ि दियौक। भावनाक बयार के घुस' दियौक।'
'हमरा रोआई आबि रहलए।'
'त' कानि लिय' अई ठाँ, हमर छाती पर माथ राखिक'। मोन हल्लुक भ' जाएत।'
'बेर-बेर सोचना आबि रहल अछि पुरना दिन। तखन कियैक ने ... एतेक व्यस्तताक की माने भेलै जहन हमही दुनू अपना के अपना दुनू स' अलग ल' गेलहुँ।'
'माने छलै ने? अपन जिनगी बनेबाक। धिया-पुताक जिनगी बनेबाक। ई सभ लक्ष्य छल आ अर्जुन जकाँ हम सभ ओहि लक्ष्यक प्राप्ति लेल चिड़ैक आँखिक पुतली धरि तकैत रहलहुँ।'
'हमर पलक मिझा रहलए।'
'मिझाए दियऊ। बन्द पलक, फुजल अलक। एखनो अहाँक केश ओतबे नरम, आ मोलायम अछि।'
'आब त' सभ टा' झड़ि गेलै।'
'जे छै से बहुत सुंदर छै। आह! मोनक कोन्टा मे ठेलि-ठूलि क' राखल सुषुप्त भावना सभ... जेना छोट-छोट फूँही बनिक' रोम-रोम के भिजा रहल अछि। रोम-रोम भुलुकि रहल अछि। ई की अछि?'
'अहसास। हमहँू अई अहसासक फूंही मे भीजि रहल छी। अहाँक तन स' माटिक सोन्हपनि आबि रहल अछि। थाकल दकचाएल जिनगी मे एकगोट नव संचार आबि रहलए। नस-नस वीणाक तार जकाँ झंकृत भ' रहलए। सृष्टिक ई अमूर्त आनंदक क्षण अछि, दिव्य, भव्य, अलौकिक !'
'एक-एक साँस स' बजैत स्वर्गीय संगीत। आइ धरि कहियो नञि अनुभव कएने छलहुँ। आई अनुभव क' रहल छी।'
'आऊ, अई अनुभव सागर मे डूबि जाइ- गहीर, आओर गहीर, कामनाक सीपी फोली! भावनाक मोती बटोरी। आसक ताग मे ओइ मोती के गँूथि माला बनाबी आ दुनू एकरा पहीरि ली।'
'जिनगी एतेक सुंदर नञि लागल पहिने कहियो।'
'मौने मुखर रहल सदिखन। आई शब्द मौनक देबाल के ढाहि रहल अछि।'
'ढह' दियऊ ! सभटा वर्जना ढह' दियऊ !'
'जिनगीक बदलइत रूप किओ नञि बूझि सकलए। अहाँक रोम-रोम स' झरैत ओस बुन्न ! एक-एक श्र्वास स' अबैत जुही, गुलाब, मौलश्रीक सुगंधि। आऊ, डूबि जाइ अइ मे!'
'---------'
'---------'
'---------'
'---------'
'जिनगी पहेली अछि, बुझौअल अछि।'
'ऊँहूँ! जिनगी जिनगी अछि।'
'माने?'
'माने की? एखनि धरि मतलबे बूझ' मे लागल छी? धुर जाऊ! अहाँ बड्ड ओ छी।'
'ओ छी, माने केहेन छी?'
'ओ माने ओ। आओर किछु नञि!'
'अहूँ एकदम नेन्ना जकाँ करै छी।'
'नेन्ना त' बनिये गेलहुँ। अहाँ नञि बनलहुंए की?'
'बनलहुँए ने।'
'तहन?'
'तहन की?'
'तहन माने जिनगीक रूप देखी आ मस्त रही।'


text:
पटना, मिथिला मिरर: बिहार विधानसभा मे वर्ष 2016-17 के लेल 16,859.98 करोड़ रुपैयाक प्रथम पूरक मांग आ बिहार विनियोग विधेयक 2016 के बुधदिन विपक्षक बहिर्गमन के बीच ध्वनि मत स पारित कायल गेल। बिहार विधानसभा मे बुधदिन 3657.52 करोड़ रुपैयाक पूरक मांग पर करीब तीन घंटा चर्चा भेल, अहि पर सरकार दिस स ग्रामीण विकास मंत्री श्रवण कुमार प्रश्नक जबाब देलनि।
अहि दौरान छात्रवृत्तिक मांग के लय पटना मे प्रदर्शन करय बला छात्र पर पुलिस द्वारा कायल गेल लाठीचार्ज के विरोध करैत भाजपा आ अन्य विपक्षी सदस्यगण सदन मे आसन के आगू आबि कय सरकार के विरोध मे नारेबाजी करय लगलाह। शोरशराबाक बीच श्रवण अप्पन संबोधन जारी राखैत केंद्र सरकार पर हमला केलनि। ओ कहलनि जे, केंद्र सरकार समाज कल्याण स जुड़ल योजनाक राशि के अनुपात 75:25 स घटा कय 60:40 कय देलक, जाहि स विकास मे बाधा उत्पन्न भय रहल अछि। ओ कहलनि जे, मनरेगा, इंदिरा आवास योजना आ शौचालय योजनाक राशि मे केंद्र द्वारा कमी कायल गेल, बावजूद एकर बिहार राज्य सरकार योजना के कार्यान्वित करबाक लेल प्रतिबद्ध अछि।
अध्यक्ष द्वारा बाद मे बिहार विनियोग विधेयक 2016 के सदस्यक बीच चर्चाक लेल अनबाक बाद सरकार दिस स जवाब दैत वित्त मंत्री अब्दुल बारी सिद्दीकी प्रतिपक्ष के नेता प्रेम कुमार पर सदनक कार्यवाही मे व्यवधान डालबाक आरोप लगौलनि आ कहलनि जे, प्रेम कुमार के जनहित स जुड़ल अहि बहस मे हिस्सा लेबाक चाही।
अंत मे सदनक कार्यवाही के समापन पर मुख्यमंत्री नीतीश कुमार अपन संक्षिप्त संबोधन मे सदन आ आसन द्वारा अल्पकालीन मानसून सत्रक दौरान 13 गोट विधेयक पारित करेबाक लेल धन्यबाद ज्ञापन देलनि।


text:
Tuesday, June 4, 2013
दू लाख महिना
माए तामससँ लाल भेल, “मार कपर जडुआ, बी०ए० एहि दुआरे करेलीयहुँ जे पढ़ि लिख कऽ गाममे महिस पोसे | देखही ललनमाकेँ मुम्बईमे नोकरी करै छै, भोकना दिल्लीमे नोट छाइप रहल छै, ओ रमेशरा कलकत्तामे डिलर बनि गेलै आ ई एतेक पढ़ि लिख कए कहैत अछि गाममे रहत, रहत तँ रहत ओहिपर महिस पोसत |”
“माए सुनू, गाम आब ओ गाम नहि रहलै आ परदेश परदेशे होइ छै, ओहिठाम कतबो कियो रहि जेए अप्पन नहि होइ छै | जाहिखन केकरो अप्पन धरतीपर गुजर नहि होइ छै तखने परदेश जाइए |”
“बेस से तँ ठीक मुदा ई महिस ? गामपर रहबअ तँ महिसे पोसबअ ?”
“माए एहिमे खरापीए की छै आ देखू दिल्ली मुम्बई जाएब किएक पाइ लेल, कतेक तँ पन्द्रह बीस हजारक नोकरी, खाइत पीबैत बचत कतेक चारि पाँच हजार मुदा की चारि पाँच हजारसँ जीवन चलि जेतै |”
“तँ की महिससँ जीवन चलि जेतै |”
“पढ़ूआ काकाकेँ एकटा महिससँ जीवन चललनि की नहि |”
“तँ की हुनके जकाँ भए जेबअ |”
“सुनू हमर प्लान, हम पाँचटा नीक नस्लक महिस आ संगे एकटा नोकर राखि कए एहि काजकेँ करब | दूधकेँ कतेक बेगरता आ महगाइ छै से तँ बुझिते छीऐ | आब देखू एकटा नीक नस्लक महिस चालीस लिटर रोजकेँ एवरेज दूध देतै तँ पाँचटा कतेक भेलै ४० गुने ५ = २०० लीटर रोजकेँ | आब पाइ, चालीसो रुपैए लीटर बेचब तँ २००*४०= आठ हजार रुपैया रोजकेँ अर्थात महिनाकेँ दू लाख चालीस हजार, चालीस हजार खरचो भए गेल तँ दू लाख महिनाक आमदनी, गोवर काठी, परा पारी अलग |”
“गे माए ई केना भऽ जेतै, दूऽऽऽऽऽऽ लाख रुपैया महिना |”
*****
जगदानन्द झा ‘मनु’
Subscribe to: Post Comments (Atom)


text:
शब्द संख्या- 204
Monday, November 21, 2016
हूसि गेल
हूसि गेल
भोज खा बाबा अबिते रहैथ कि पोता–रमचेलबा–मन पड़लैन। तखने देखलैन जे तीमन-तरकारीक मोटरी माथपर नेने दच्छिनसँ अबैए। रमचेलबाकेँ देखते बाबाक मन सहैम गेलैन जे सभ दिन पोताकेँ संग नेने जाइ छेलौं, आ...। लगले मनमे एलैन जे ‘जे पूत हरवाहि करए गेल देव-पितर सभसँ गेल...।’ तैबीच हाथमे लोटा देख रमचेलबा लग आबि पुछि देलकैन-
“केतए गेल छेलह बाबा हौ?”
बाबा अवाक भऽ गेला।मनमे उठलैन- आब तँ यएह सभ ने करत, तँए अनुकूल बना राखब जरूरी अछि। निधोख होइत बाबा बजला-
“बौआ, तूँ हाटपर गेलह आ एमहर बिझो भऽ गेलै तँ की करितौं?”
जहिना निधोख बाबा बजला तहिना रमचेलबा पुछलकैन-
“बनलह किने?”
बाबाकेँ मन पड़ि गेलैन पूर्वांचलक मणिपुरी भोज; जइमे जे वस्तु जेते नीक रहै छै ओ ओते पहिने परोसि खुऔल जाइए। मुदा अपना ऐठाम तँ अन्नकेँ अन्न बुझनिहार आगूमे आएल पहिल अन्नक पूजा करत...। बाबा बजला-
“बौआ, नीक भेलौ जे तों नइ गेलेँ।”
अपन बात सुनि रमचेलबा पुछलकैन-
“से की हौ?”
अनुकूल होइत रमचेलबाकेँ देख बाबा कहलखिन-
“धुर! हूसा गेल।”
अकचकाइत रमचेलबा पुछि देलकैन-
“से की हौ?”
“की कहबौ, भात-दालि बड़ पवित्र बनल छेलै, तैपर अल्लू-परोरक तरकारी तेहेन बनल छेलै जे देखिए कऽ मन हलैस गेल। खूब खेलौं। तेकर पछाइत जे नीक-नीक विन्यास सभ आबए लगलै, ओकरा दिस केना तकितौं!”
“तब तँ खूब बनलह?”
“अपूछ भऽ गेल!”m
शब्द संख्या- 204
Subscribe to: Post Comments (Atom)


text:
कवि कल्पना टीज़र | maithili short film KAVI KALPANA teaser
कवि कल्पना एकटा मैथिली लघु फिल्म अछि जकर प्रमुख विशेषता अछि एकर सम्वाद के पद्यात्मक स्वरुप.
स्व. प्रो. हरोमोहन झाक लघु कथा कवि जी के किछ अंश स प्रेरित एहि लघु फ़िल्मक मूल कथा वस्तु में पुरुष ह्रदय में नारिक की स्थान होइत छैक ताहि पर व्यंग कायल गेल अछि
अभिनेता / अभिनेत्री : भाष्कर झा , रौशनी झा.
लेखक आ निर्देशक : विकास झा
छायंकन : विकास झा
सम्पादन : मो. सुहेल
पार्श्व संगीत : प्रवेश मल्लिक
ध्वनि विन्याश : शंकर सिंह.
निर्माता : मनोज महेश्वर / विकास झा.
Post Pagination
What's Your Reaction?
2 Comments
-
👌👌
-
बहुत सुंदर काज ! मैथिली केँ अहीँ सभ एहन योद्धक बेगरता अछि । जय मिथिला जय मैथिली ।
Comments are closed.


text:
लोपामुद्रा भट्टाचार्जी
लोपामुद्रा भट्टाचार्जी (अङ्ग्रेजी: Lopamudra Bhattacharji) (जन्म ;३१ जनवरी १९६०) एक पूर्व भारतीय महिला क्रिकेट खेलाडी छी जे भारतीय महिला क्रिकेट टिमक लेल टेस्ट क्रिकेट आ एकदिवसीय अन्तर्राष्ट्रिय क्रिकेट म्याच खेल्ने छल ।[१] ओ एक मध्यम तेज बलर छी । ओ अपन क्रिकेट करियरमे कुल १ टेस्ट आ १५ एकदिवसीय अन्तर्राष्ट्रिय म्याच खेल्ने छल । [२]
सन्दर्भ सामग्रीसभ[सम्पादन करी]
- ↑ "Lopamudra Bhattacharj", क्रिकेट आर्काइव, अन्तिम पहुँच ०३ मार्च २०१७।
- ↑ "Lopamudra Bhattacharj", क्रिकइन्फो, अन्तिम पहुँच ०३ मार्च २०१७।


text:
Friday, January 3, 2014
खबरिक मोल
170. खबरिक मोल
पूरा परोपट्टामे शोकक लहरि दौड़ गेल छलै ।सभक आँखि नोराएल छलै ।जिनगी भरि समाजक सेवा करऽ बला युवा समाजसेवी रामशंकर लालकेँ किछु अज्ञात अपराधी हत्या कऽ देने छलै ।धरती-अकाश चित्कार कऽ उठल छल ।पुलीस आएल ।पोस्टमार्टम करेलक ।जाँचक अश्वासन देलक आ चलि गेल । दोसर दिन परोपट्टाक लोक जाँचक खबरि जनबाक लेल उत्सुक छल ।भोरे-भोर कतेको जोड़ा आँखि अखबारमे खबरि ताकऽ लागल, मुदा... रामशंकर लालक बारेमे कोनो खबरि नै छपल छलै । हँ सब अखबारक मुख्य पृष्ठपर एते जरूर छपल छलै जे एकटा लोकप्रिय अभिनेत्रीक पिल्लीकेँ चारि टा बच्चा भेलैए ।
अमित मिश्र
पूरा परोपट्टामे शोकक लहरि दौड़ गेल छलै ।सभक आँखि नोराएल छलै ।जिनगी भरि समाजक सेवा करऽ बला युवा समाजसेवी रामशंकर लालकेँ किछु अज्ञात अपराधी हत्या कऽ देने छलै ।धरती-अकाश चित्कार कऽ उठल छल ।पुलीस आएल ।पोस्टमार्टम करेलक ।जाँचक अश्वासन देलक आ चलि गेल । दोसर दिन परोपट्टाक लोक जाँचक खबरि जनबाक लेल उत्सुक छल ।भोरे-भोर कतेको जोड़ा आँखि अखबारमे खबरि ताकऽ लागल, मुदा... रामशंकर लालक बारेमे कोनो खबरि नै छपल छलै । हँ सब अखबारक मुख्य पृष्ठपर एते जरूर छपल छलै जे एकटा लोकप्रिय अभिनेत्रीक पिल्लीकेँ चारि टा बच्चा भेलैए ।
अमित मिश्र
Subscribe to: Post Comments (Atom)


text:
मकबुल फिदा हुसैन
मकबुल फिदा हुसैन (जन्म सितम्बर १७, १९१५, पन्ढरपुर), (मृत्यु जून ०९, २०११, लन्डन),एम एफ हुसैनक नामसँ जानल जाए वला भारतीय चित्रकार छल।
एक कलाकारक तौर पर हुन्का सबसँ पहिल १९४०के दशकमे ख्याति मिलल। १९५२मे हुन्कर पहिल एकल प्रदर्शनी ज्युरिकमे भेल छल। एकर बाद हुन्कर कलाकृतिसभकक अनेक प्रदर्शनिसभ यूरोप आर अमेरिकामे सेहो भेल।
१९६६मे भारत सरकार द्वारा हुन्का पद्मश्रीसँ सम्मानित कएल गेल। जेकर एक सालक बाद ओ अपन पहिल फिल्म बनेलक: थ्रू द आइज आफ अ पेन्टर (चित्रकार की दृष्टि से)। इ फिल्म [[बर्लिन उत्सव]मे देखाएल गेल आर हुन्का 'गोल्डेन बियर'सँ पुरस्कृत कएल गेल।
जीवन परिचय[सम्पादन करी]
हुसैन बहुत छोट छल जखन हुन्कर माएकs देहान्त भs गेल। जकर बाद हुन्कर पिता इन्दौर चल गेल ओही ठाम हुसैनकs प्रारम्भिक शिक्षा प्राप्त भेल छल।
हिन्दू देविसभक चित्र पर बवाल[सम्पादन करी]
भारतीय देवी-देवतासभ पर बनाएल, हिनकर विवादित पेन्टीङ्ग कs लकs भारतक बहुतो जगहमे प्रदर्शन सेहो भेल छल।
बाह्य जडीसभ[सम्पादन करी]
- मक़बूल फ़िदा हुसैन का निधन
- 'अभिव्यक्ति' में मक़बूल फ़िदा हुसैन
- हुसेन के बारे में जानकारी (अंग्रेज़ी में)
सन्दर्भ सामग्रीसभ[सम्पादन करी]
- ↑ "M F Husain given Qatar nationality", CNN-IBN, मूलसँ २७ फ़रवरी २०१०-मे सङ्ग्रहित, अन्तिम पहुँच २५ फ़रवरी २०१०।


text:
हालहिं मे संपन्न भेल मुंम्बई के उपनगर वसई-विरार‘क महानगरपालिका‘क चुनाव के वार्ड न.-24 सं एतिहासिक जीत दर्ज कयनिहरि पुतुल रविन्द्र झा जे पहिल मैथिलानी हेवाक गौरव प्राप्त कयलनि। आजुक अंक मे हमरा लोकनिक बीच पाहुन बनि उपस्थित छथि तऽ बर बेस पढल जाउ पुतुल रविन्द्र झा संग भेल मिथिला मिररक प्रतिनिधि राम नरेश शर्मा बातचीतक अंश-
पुतुल जी, रविन्द्र जी दुनु गोटे के नमस्कार
मिथिला मिरर मे अपने लोकनिक बहुत-बहुत स्वागत अछि।
उ.-आहुंके नमस्कार
प्र.-ओना अपनेक परिचयक कोनो मोहताज नहि, तैयो चाहब जे मिथिलावासी के बीच अपन छोट सन परिचय देल जाउ?
उ.-हमर नाम रविन्द्र झा भेल, हमर गाम दरभंगा जिला मे केवटी प्रखंडक अन्तर्गत दड़िमा भेल हम ओहिठामक रहयवला छी।
प्र.-अपनेक बचपन कोना बितल आ शिक्षा-दीक्षा कोना प्राप्त कयलों?
उ.-हमर पिताजी गृहस्थ छलैथ, जमीन-जाल त छलैन्हे मुदा आमदनी तेहन सन नहि छल तैयो हम बी.काॅम.(वाणिज्य) सं हम प्रतिष्ठा प्राप्त कय सकलौ ओहिके बाद किछु दिन धरि गामे मे मेडिकल रिप्रजेन्टेटिव के काज कयलौं।
प्र.-अपने सर्वप्रथम मुंम्बई कहिया अयलों आ मुंम्बई मे एहि मुकाम धरि पहुंचवाक लेल अपनेक कोन-कोन समस्याक सामना करैय पड़ल?
उ.-हम मुंम्बई सर्वप्रथम 21 दिसंबर 1996 मे अयलों, ओहो नोकरी करबाक लेल नहि आयल रहि ओ तऽ बहिन के मुंम्बई छोड़बाक लेल आयल छलौं। एकाएक मोन मे इ भेल जे मुंम्बई मे लोक कष्ट कटै छै त सुख भेटै छैक। एकदिन हम अपन छोट भाई अनूप के कहलियैन रे बौआ हमरा नोकरी करबाक अहि तो ओ कहलक जे भैया आहां नोकरी करबय आहांके घर पर की कमी अहि अहां के पैर गाम मे राजदूत सं उतरैते नहि छल तथापि ओ नोकरी लगेबाक लेल तैयार भेल एहि तरहें हमर पहिल नोकरी 5000 हजार टका सं शुरू कयलों। अक्टूबर 1998 मे हम विरार आबि गेलौं जखन हम विरार आयलों त अहिठाम पानि के सुविधा नहि छल हमरा सभके लगभग आधा किमी. सं पानि आनैय पड़ै छल जखन अभाव भेल त अभाव के दूर करबाक लेल हम जतन हम करय लागलौं। घर बनेलौं त नोकरी छुटि गेल तथापि दू मास धरि घर बैसला के बाद हमरा नोकरी भेटल जाहिमे अपन कर्मक बदौलत आइ एहि मोकाम पर पहुंचलौं। हमरा गाम मे बिजली छल मुदा हम एतय 6 महीना धरि डिबियामे जिनगी गुजारलौं। एहि समस्या के सं कोना निदान होयत ताहि लेल लोक सभसं परिचय-पात्र भेनाइ जरूरी छल हम एकटा रामायण खरीदलों आ कहियो हिनका घर-कहियो हुनका घर एकाएकी कय कऽ रामायण पाठ करबाबय लागलों एहि सं लोक सभसं परिचय सेहो भेल ओकरा बाद हमसभ संगठन बनेलों आ लागि परलों सामाजिक काजमे जेकर परिणाम अपने सभहक सोझा अहि।
प्र.-एहि तरहक समस्या के सामना करैत अपने आगा बढ़ैत रहलौ त एहिमे पुतुल जी के कि कोना सहयोग भेटल ?
उ.-हमर विवाह 25 फरवरी 1989 मे भेल छल ओहि समय मे हमर शिक्षा-दीक्षा हिनक (पुतुल जी) कलक्ता सं भेल छलैन्ह इ शहरी हम गामक लोक तथापि एखन धरि हमसंगे रहि रहल छी आ हमरा सामाजिक काज मे व्यस्ता के कारणे इ परिवाक सभटा काजक जिम्मेदारी उठबैत रहलि कहियो मुह नहि मलिन केलिह। हमर मात्र काम छल कमा कय पैसा देनाई आ सामाजिक काज मे संलिप्त रहनाई।
प्र.-पुतुल जी, हम चाहब जे आहां अपन परिचय सेहो स्वंय मिथिलावासी के सोझा राखि?
उ.-जी, हमर घर मधुबनी जिला के बेनीपट्टी के अन्तर्गत एकटा गाम छैक दामोदरपुर ओतय के हम मूल निवासी छी। हमर पिताजी के नाम राधाकृष्ण मिश्र छन्हि। हमर शिक्षा-दीक्षा कलक्ते मे भेल हम कलक्ता सं मैट्रिक पास केलौं ओहिके बाद त हमर विवाहे भ गेल।
प्र.-एकटा मैथिल महिला के लेल चुनाव लड़नाई बड कठिन बुझना जाय छैक त एहिमे अपनेक परिवारक सहयोग केहन रहल आ चुनाव लड़बाक फैसला रविन्द्र जी के छलन्हि कि आहां के स्वंयगक फैसला छल?
उ.-हिनके इच्छा छलैन्हि, हमरा लेल हिनकर इच्छा अपन इच्छा छल। हम इ सोचय छी जे जाहि सं हमर परिवार खुश रहत हम ओ काज करब। परिवार सं हमरा भरपूर सहयोग भेटल हुनक सभहक सहयोग सं आइ अपनेक सोझा बैसल छी।
प्र.-मैथिल समाज खास कय पुरूष प्रधान समाज मानल जायत छैक ओहिठाम स्त्रीगण के राजनीतिक व सामाजिक कार्य करबाक लेल बहुत तरहक समस्याक सामना करय पड़ै छै कि आहंु के एहि तरह समस्या के सामना करय परल?
उ.-रविन्द्र जी-यदि घरमे समस्या होई छैक त बाहरो समस्या होई छैक मुदा हमरा अपन परिवार सं दोस्त-महिम सं बहुत सहयोग भेटल।
प्र.-पुतुल जी मुंम्बई के विरार नगरपालिका चुनाव मे जीत दर्ज करैयवाली पहिल मैथिलानी हेबाक गौरव प्राप्ति केलिह आब अपने मैथिल समाज वा एहिठाम रहैयवला समाज के लेल कोन काज करबाक प्राथमिकता देबैय?
उ.-इ मात्र विरार नगरपालिका मे नहि अपितु संपूर्ण महाराष्ट्र मे मिथिला के बेटी चुनाव लड़लै विजय प्राप्त केलैथ। हमरा एहिठाम रहयवला समाज सं भरपूर सहयोग भेटल आब हमरा उपर कर्जा बैढि गेल हम मोन सं कहै छी इ कर्जा हुनका सभ के काज कय के सुइद सहित वापिस करबैन।
प्र.-संपूर्ण महाराष्ट्र मे रहनिहार मैथिल अलग-अलग रहि काज करै छैथ कि हुनका सभके एकठाम आनबाक कोनो योजना अहि?
उ.-अपन समाज मे कने एकजुटता के अभाव देखना गेलैये मुदा हमरा जे जीत भेटल ताहिमे मे बिना एकजुटता के संभव नहि छल। हमर विरर मे काज कय रहल छी केयो आरगोटे अन्यठाम काज कऽ छथिन इ नीक गप मुदा हमर प्रयास रहत जे कोना एहन अवसर व आयोजन होई जाहिठाम संपूर्ण मैथिल भाई, संस्था आदि एकठाम एकत्रित भऽ सकैथ।
प्रश्न- पुतुल जी अपनेक जनम,लालन -पालन आ शिक्षा-दिक्षा सभ शहरी परिवेश मे भेल तत्पश्चात मैथिली बाजब आ मैथिली सं एतेक स्नेहक राज की?
उ.-हमर जनम भलहिं कोलकाता मे भेेल मुदा हमर परिवार त मूलतयः मिथिला सं छल ओकरा बाद विवाहो मिथिला मे भेल हमर सौभग्यशाली छी जे मैथिली सन मधुर भाषा सिखबा आ बजबाके मौका भेटल। आब त हमर बच्चो सभ मुंम्बई रहितो निक मैथिली बाजै छथि। यदि नेना केे निक शिक्षा-भेटतनि त ओ कोनो भाषा सीख सकै छथि आ एहि सभमे माय-बाप के बड पैघ योगदान होईत छैक।
प्रश्न- पुतुल जी, अन्त मे अपने मैथिल जनता खास कय महिला लेल कि संदेश देबय चाहबैन?
उ.-हम हुनका सभ सं यैह कहय चाहबैन जे एम्हर के गप ओम्हर आ ओम्हरक गप एम्हर पर बेसी ध्यान नहि दय अपन काज मे निरंतर लागल रहु ज्यों अपने सभ निक काज करैत रहबै त ओकर परिणामों नीक भेटबे टा करतै। हमर संपूर्ण परिवार मुंम्बई मे रहै छथि आ हमर बच्चा सभ एतय पढै़-लिखै छथि तैयो हमरा घर मे भाषा मैथिली अछि हमरा गर्व अछि जे हम मैथिली भाषी छी। इ बात त जगजाहिर छैक जे माय-बाप अपन बच्चा सं बाल्यावस्था मे जाहि भाषा मे संवाद करथिन बच्चा सहए भाषा सिखथिन।
दुनु गोटे के एतेक महत्वपूर्ण समय देबाक लेल बहुत-बहुत धन्यवाद!
आजुक अंक बस एतबे आगु अंग एहिना फेर कोनो नव पाहुनक संग भेंटघांट आयब ता धरिके लेल
नमस्कार…….


text:
विकिपिडिया:खाता निर्माणकर्ता
खाता निर्माणकर्ताके एकटा विशेष यन्त्र (टुल) प्राप्त होइत अछि जाहिसँ ओसभ विश्वसनीय योगदानकर्तासभक अनुरोधमे अन्य प्रयोगकर्तासभके बहुतेक खाता निर्माण करि सकैत अछि। खाता निर्माणकर्ता प्रयोगकर्तासभ खाता निर्माता यन्त्र प्रयोग करि ब्लक कएल खाता निर्माण कऽ सकैत अछि। ई प्रयोगकर्ता समूहमे रहल निर्माणकर्ता कोनो अन्य आइपीक अवरोध भेलापर वा अन्य परिस्थितिमे कोनो आइपी ठेगानक लेल खाता बनाए सकैत अछि।
खाता निर्माताक अधिकारसभ[सम्पादन करी]
- खाता निर्माता विशेष यन्त्र प्रयोग करि ब्लक कएल खाता निर्माण कऽ सकैत अछि।
- खाता निर्माणकर्ता विश्वसनीय योगदानकर्तासभक अनुरोधमे अन्य प्रयोगकर्तासभके बहुतेक खाता निर्माण करि सकैत अछि।
- ई प्रयोगकर्ता समूहमे रहल निर्माणकर्ता कोनो अन्य आइपीक अवरोध भेलापर वा अन्य परिस्थितिमे कोनो आइपी ठेगानक लेल खाता बनाए सकैत अछि।


text:
पटना । बिहार में आजादी से पूर्वहि करीब 24टा एयरपोट आ रनवे छल जाहि ठाम स राजा महाराज अपन जहाज से उड़ान भरैत छलाह आ जनता टकटकी लगा आसमान निहारैत छल। एहि चुनावी मौसम पर आजादीक पूर्व क इ नजारा एक बेर फेर ताजा भ जाइत अछि। पटना आ गया एयरपोर्ट जनता लेल खुलल अछि मुदा उत्तर बिहार में कोनो एयरपोर्ट जनता लेल नहि अछि, जखनकि पटना एयरपोर्ट पर करीब 65फीसदी यात्री उत्तर बिहार क होइत छथि जे गंगा सेतू क जाम कए झेलबा लेल मजबूर छथि। गरमी आ जाम स छटपट करैत एहन जनता आइ जखन आसमान दिस दखैत अछि त ओकरा कईटा उडैत हेलीकॉप्अर आ जहाज देखा जाइत अछि जाहि पर राजा गंगा क एहि पार स ओहि पार उड़ैत पहुंच जाइत छथि। हुनका लेल कईटा रनवे अछि आ कईटा हेलीपैड। एहि राजा सबहक उड़ान स पटना एयरपोर्ट क आमदनी सेहो बढल अछि, मुदा राजाक सवारी एयरपोर्ट हैंकर मे नहि ढार भ स्टेट हैंगर में ढार भ रहल अछि। जाहि स एयरपोर्ट कए हैंकर शुल्क देबा स इ राजा लोकनि बचि जाइत छथि। ल द कए लैंडिंग आ रूट नेविएशन शुल्क चुका रहल छथि। मोदी, सोनिया आ राहुल सन महाराजा तक हवाई जहाज स ओहि रनवे पर उतरि रहल छथि जहि पर उतराबाक लेल जनता पता नहि केतबा दिन स सपना सजेने अछि। पटना, गया के अलावा आरा, दरभंगा, पूर्णिया आ भागलपुर एयरपोर्ट भेल जनता लेल उपलब्ध नहि अछि मुदा एहि राजा सब लेल इ सदा उपलब्ध रहैत अछि। एकटा राजा क बनाउल एहि एयरपोर्ट सब पर दोसर राजा धड़ल्ले से उड़ान भरि रहल अछि, मुदा जनता एखनो आसमान निहारबा लेल मजबूर अछि। जनता लेल इ आधारभूत संरचना कखनो सुरक्षा क कारण स त कखनो विभागीय उदासीनता स अनुपयोगी बताउल जाइत रहल अछि। विदेश स उडि कए आयल आ गांधी सेतु पर गर्मी आ जाम में फंसल उत्तर बिहार क जनता लेल लोकतंत्र में जनता राजा होइत अछि इ सिद्धांत किताबी अछि, किया त आसमान पर एखनो राजा क सवारी अछि।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, latest bihar news, latest maithili news, latest mithila news, maithili news, maithili newspaper, mithila news, patna, saharsa


text:
विदुर
विदुर (अर्थ कुशल, बुद्धिमान अथवा मनीषी) हिन्दू ग्रन्थ महाभारतक केन्द्रिय पात्रसभमे सँ एक अछि। ओ हस्तिनापुरक प्रधानमन्त्री, कौरवसभ आ पाण्डवसभक काका आ धृतराष्ट्र एवम् पाण्डुक भाई छल। हुनकर जन्म एक दासीक गर्भसँ भेल छल। विदुरक धर्मराजक अवतार सेहो मानल जाइत अछि।
जन्मक कथा[सम्पादन करी]
हस्तिनापुर नरेश शान्तनु आ रानी सत्यवतीक चित्राङ्गद आ विचित्रवीर्य नामक दुईटा पुत्र भेल। शान्तनुक स्वर्गवास चित्राङ्गद आ विचित्रवीर्यक बाल्यकालमे ही भ गेल छल एही लेल हुनकर पालन पोषण भीष्म केलक। भीष्म चित्राङ्गदक बडका होए पर हुनका राजगद्दी पर बैसा देलक मुद्दा किछ ही कालमे गन्धर्वसभसँ युद्ध करैत चित्राङ्गद मारल गेल। एही पर भीष्म हुनका अनुज विचित्रवीर्यक राज्य सौंप देलक। आब भीष्मक विचित्रवीर्यक विवाहक चिन्ता भेल। ओही दिनसभमे काशीराजक तीन कन्यासभ, अम्बा, अम्बिका आ अम्बालिकाक स्वयंवर होए वाला छल। हुनकर स्वयंवरमे जा अकेले ही भीष्म ओतय आएल समस्त राजासभक परास्त करि देलक आ तीनु कन्यासभक हरण करि के हस्तिनापुर ल आएल। बड कन्या अम्बा भीष्मके बतौलक् कि ओ अपन तन-मन राज शाल्वक अर्पित करि चुकल अछि। ओकर बात सुनि भीष्म ओकरा राजा शाल्वक नजदिक भेजवा देलक आ अम्बिका आ अम्बालिकाक विवाह विचित्रवीर्यक साथ करवा देलक।
राजा शाल्व अम्बाक ग्रहण नै केलक अतः ओ हस्तिनापुर लौट के आवि आ भीष्मसँ कहलक्, "हे आर्य! अहाँ हमर हरण करि लावि लेलौं अतएव अहाँ हमरासँ विवाह केलौं।" मुद्दा भीष्म अपन प्रतिज्ञाक कारण ओकरा अनुरोधके स्वीकार नै केलक। अम्बा रुष्ट भ परशुरामक पास गेल आ हुनकासँ अपन व्यथा सुनाके सहायता माँगलक्। परशुराम अम्बासँ कहलक्, "हे देवि! अहाँ चिन्ता नै करु, हम अहाँक विवाह भीष्मक साथ कराएव।" परशुराम भीष्मक बोलावे ल भेजलक् मुद्दा भीष्म हुनकर पास नै गेल। एही पर क्रोधित भ परशुराम भीष्मके पास पहुँचल आ दुनु वीरसभमे भयानक युद्ध भेल। दुनु अभूतपूर्व योद्धा छल एही लेल हार-जीतक फैसला नै भ सकल। आखिर देवतासभ हस्तक्षेप करि के ई युद्धके बन्द करवा देलक। अम्बा निराश भ वनमे तपस्या करै चलि गेल।
विचित्रवीर्य अपन दुनु रानीसभक साथ भोग विलासमे रत भ गेल मुद्दा दुनु रानीसभसँ हुनकर कोनो सन्तान नै भेल आ ओ क्षय रोगसँ पीडीत भ मृत्युक प्राप्त भ गेल। आब कुल नाश होमए के भयसँ माता सत्यवती एक दिन भीष्मसँ कहलक्, "पुत्र! ई वंशक नष्ट होमएसँ बचावेक लेल हमर आज्ञा अछि कि अहाँ ई दुनु रानीसभसँ पुत्र उत्पन्न करु।" माताक बात सुनि भीष्म कहलक्, "माता! हम अपन प्रतिज्ञा कोनो भी स्थितिमे भंग नै करि सकैत छी।"
ई सुनि माता सत्यवतीक अत्यन्त दुःख भेल। अचानक हुनका अपन पुत्र वेदव्यासक स्मरण आएल। स्मरण करैत ही वेदव्यास ओतय उपस्थित भ गेल। सत्यवती हुनका देख के कहलक्, "हे पुत्र! अहाँक सभ भाई निःसन्तान ही स्वर्गवासी भ गेल। अतः हमर वंशक नाश होम्एसँ बचावेक लेल हम अहाँक आज्ञा दै छी कि अहाँ हुनकर पत्नीसभसँ सन्तान उत्पन्न करु।" वेदव्यास हुनकर आज्ञा मानि कहलक्, "माता! अहाँ ओ दुनु रानीसभसँ कहि दियौ कि ओ एक वर्ष धरि नियम व्रतक पालन करैत रहे तखन हुनकर गर्भ धारण होएत्।" एक वर्ष व्यतीत भ जाए पर वेदव्यास सभसँ पहिल बडकी रानी अम्बिकाक पास गेल। अम्बिका हुनकर तेजसँ डरि के अपन नेत्र बन्द करि लेलक। वेदव्यास लौट के मातासँ कहलक्, "माता अम्बिकाक बडका तेजस्वी पुत्र होएत मुद्दा नेत्र बन्द करि के दोषके कारण ओ अन्धा होएत्।" सत्यवतीक ई सुनि अत्यन्त दुःख भेल आ ओ वेदव्यासक छोटकी रानी अम्बालिकाक पास भेजलक्। अम्बालिका वेदव्यासक देखि भयभित भ गेल। ओकर कक्षसँ लौटे पर वेदव्यास सत्यवतीसँ कहलक्, "माता! अम्बालिकाक गर्भसँ पाण्डु रोगसँ ग्रसित पुत्र होएत्।" एहीसँ माता सत्यवतीक दुःख भेल आ ओ बडकी रानी अम्बिकाक पुनः वेदव्यासक पास जाए के आदेश देलक। ई बेर बडकी रानी स्वयम् नै जाके अपन दासीके वेदव्यासक पास भेज देलक। दासी आनन्दपूर्वक वेदव्याससँ भोग करौलक्। ई बेर वेदव्यास माता सत्यवतीक पास आवि कहलक्, "माते! ई दासीके गर्भसँ वेद-वेदान्तमे पारङ्गत अत्यन्त नीतिवान पुत्र उत्पन्न होएत्।" एतेक कहि वेदव्यास तपस्या करै चलि गेल।
समय आवे पर अम्बिकाक गर्भसँ जन्मान्ध धृतराष्ट्र, अम्बालिकाक गर्भसँ पाण्डु रोगसँ ग्रसित पाण्डु तथा दासीक गर्भसँ धर्मात्मा विदुरक जन्म भेल।
सन्दर्भ सामग्रीसभ[सम्पादन करी]
बाह्य जडीसभ[सम्पादन करी]
एहो सभ देखी[सम्पादन करी]
स्रोत[सम्पादन करी]
सुखसागरक सौजन्यसँ


text:
MAITHILI ARTICLES.
दियाबाती दीपक पर्व थीक। बहुतो व्यक्ति एहेन हेतथि जे अपन गाम सँ दूर नगर आ महानगर मे आबि अपन कार्य मे व्यस्त भय गाम-घरक दियाबाती कऽ संवेदनात्मक स्मृतिमात्र अपन मन मे संयोजित राखि सन्तोष कयलैत हेतथि। आखिर गाम क दियाबाती आ एहि महानगर कऽ दिवाली मे अन्तर की छैक जेकर भेदक अनुभूति होइत छैक? महानगर मे तऽ चहू दिस बिजली क सजावट आ पटाखा आदि उपलब्ध रहैत अछि जे सहजता सँ गाम मे अखनो धरि उपलब्ध भेनाइ कदाचित कठिने अछि। ताहू मे मूलतः बिजली कऽ सहजता सँ पर्याप्त उपलब्धता नहि भेलाक कारण गाम आ महानगरक तुलने करब अनुचित होयत। मुदा तइयो महानगरीय दिवाली क चमकदार उल्लास सँ अधिक आनन्द ओ मधिम इजोत बला गामक दियाबातीक स्मृति दैत अछि।
यदि एकर कारण देखल जाय तऽ देखैत छी जे एक तऽ महानगरक यान्त्रिक जीवन एहि उल्लास कें न्यून कय दैत अछि आ दोसर मानवीयताक ह्रास अ ओ औपचारिकताक आधिक्य संवेदनात्मक अनुभूति करेवा मे असमर्थ सिद्ध होइत अछि। किन्तु आशय ई नहि जे ई समस्या गामक परिदृश्य मे सर्वथा नहि अछि वा महानगरीय जीवन सर्वथा त्याज्य अछि। कहबाक आशय मात्र एतेक अछि जे सापेक्ष दृष्टि सँ गाम तीव्रगति सँ बदलैत एहि समयचक्र मे संवेदनात्मक पक्ष कें रक्षा करवा मे अखनहुं समर्थ अछि।
हम गामक दियाबाती आइयो ओहिना याद करैत छी। लक्ष्मी पूजा कऽ बाद ऊक प्रज्ज्वलन होइत छलैक। सामान्यतया ओहि राति कालीपूजनोत्सव सेहो होइत छैक अस्तु ओकरो आनन्द लैत छलहुं।
ऊक प्रज्ज्वलन आदि न केवल परंपराक निर्वहण मात्र होइत छैक अपितु पारिवारिक सदस्यक मध्य हार्दिक सामीपता क कारण सेहो होइत छैक। दीप विशॆष रूप सँ कीटनाशक रूप मे प्रथित अछि। पटाखा आदिक आधिक्य तऽ गामो मे बढि रहल छैक मुदा अखनहुं सीमिते कहल जाय।
हम गामक एकटा घटना कऽ स्मरण कय विशेष रूप सँ गामक दिवाली स्मरण करैत छी। घटना करीबन १३ साल पहिलका अछि। १ टा महिला अपन सभ सन्तानक निमित्त दीप दय रहल छलथि। १टा बच्चा पुछलकैन – काकी अहां ई दीप दियाबाती दिन अलग से किया दैत छियैक…….? महिला भावुक भय कहलथि- अपन बच्चा सभ लऽ। ओ बच्चा फेर बाजल- अहां के तऽ…आ ई चारिम केकरा लऽ? ओ और भावुक भय गेली किन्तु बच्चा के किछु नहिं कहलखिन। हम ओहि समय अपन काज सँ हुनका लग गेल रही। बच्चा क ओ अनुत्तरित प्रश्न हमरा जिज्ञासित करय लागल। किछु दिन बाद हम हुनका सँ एकर चर्चा केलियन्हि। ओ कहलथि- अपन बौआ कऽ लेल (हुनकर आठ बर्खक बेटा मरि गेल छलन्हि )। हम एहि सँ पहिने अनेको बेर अपन बाबा कऽ मुँह सँ तर्पण काल मे ई सुनने रही- ये बान्धवाऽबान्धवा वा….। अर्थात जे कोनो पितर एहेन होथि जिनका कोई जल देन्हार नहि छथीन्ह हुनको तृप्ति होन्हि, एहि निमित्त हम ई जल दय रहल छी।
कहबाक भाव मात्र एतेक अछि जे गामक प्रत्येक परंपरा चाहे ओ दिवाली पर्व हो वा अन्य, मानव के स्नेहबन्ध मे रखबाक, आ पारस्परिक सौहार्द्रता एवं कर्तव्यबोध निमित्त होइत अछि। एहि के प्रत्युत महानगरीय परंपरा ’सेलिब्रेट’ करबाक बहाना मात्र दैत अछि। ओ महिला बहुत नीक जकां बुझैत हेथीन्ह जे ओ बेटा संग हुनक संबन्ध सर्वदा क लेल टुटि गेल छन्हि मुदा तखनो ओकर प्रसन्नता क कामना हेतु दिबारी जरबैत छलखीन्ह। संगहि ई आठ बर्ख धरि ओकरा द्वारा देल गेल स्नेह आ सम्मानक निमित्त हुनक कृतज्ञताक परिचायक छलन्हि।
अस्तु ओ महिला क दीप देनाइ सम्वेदनात्मक स्मृतिक रक्षा सँ संदर्भित छल। तीव्र गति सं बदलैत एहि युग मे हम सब एहि संवेदनात्मक पक्ष कें रक्षा नहि कय पाबि रहल छी। यदि जीवन सँ संवेदात्मक पक्ष के निकालि देल जाइ तऽ वस्तुतः मनुष्यक जीवन शून्यक पर्याय बनि जायत। एहि निमित्त आवश्यक अछि जे एहि चकाचौन्ध कें संग ओ धूमिल टिम्टिमाइत दियाबाती दिन जरै बला दिबारी कऽ बाती नहिं खत्म हो, एकर सदिखन रक्षा कयल जाइ।
किछु दिन पूर्व एकटा ग्रन्थ पढने रही। ग्रन्थ केर नाम छल ’भुवमानीता भगवद्भाषा’। ई ग्रन्थ संस्कृत में अछि आओर एहि ग्रन्थक उद्देश्य मानव मात्र में एहि विचार कें आनव अछि जे सदिखनि प्रयत्न कय अपन संस्कृति कें रक्षण करब संभव होइत छैक। एहि ग्रन्थ में यहूदी संस्कृति केर विवरण दैत एहि तथ्य के स्प्ष्ट कयल गेल अछि। एहि ठाम सहज रूपे ई प्रश्न उठत जे प्रकृत निबन्धलेखनक क्रम में संस्कृतिक चर्चा तर्कसंगत अछि वा नहि? अवश्य तर्कसंगत अछि कियाक तऽ कोनो संस्कृति केर रक्षा केर प्रथम चरण होइत अछि ओकर भाषा आओर लिपिक संरक्षण। यदि ई गप्प मिथिलाक परिप्रेक्ष्य में करी तऽ आओर स्पष्ट होयत| मैथिली बाषा तऽ निरन्तर उत्कर्ष दिस अछि मुदा ओतहि यदि एकर लिपि केर चर्चा करी तऽ देखैत छी जे ई सदिखनि उपेक्षिते भय रहल अछि। किछु वर्ष पूर्वतक ई परिपाटी छल जे पत्राचार मिथिलाक्षर (तिरहुता) में हो आ एहि कारण ई प्रचलन में छल मुदा आब तऽ ई कदाचित विलुप्त नहिं भय जाय ई आशंका केनाय कोनो अनुचित नहि।
एहि सम्बन्ध में विशेष ध्यान देवाक आवश्यकता अछि जे पुनर्जागरण हो आ सभ मैथिल मिथिलाक्षर सँ कम सऽ कम परिचित अवश्य होई। कियाक तऽ आजुक स्थिति एहेन भय गेल जे अधिकांश मैतिल तऽ मिथिला कें अपन लिपि सेहो छैक अहू सं अपरिचित छथि एहेन स्थिति में मिथिलाक्षर केर संरक्षण कतेक कठिन अछि सहजतया बुझल जा सकैत अछि।
एहि सन्दर्भ में श्री गजेन्द्र ठाकुर केर प्रयास सराहनीय छन्हि जे Learn International Phonetica Alphabet through Mithilakshara. नामक ग्रन्थ लिखि एहि दिस लोक केर ध्यन आक्र्षित कराओलथि। यद्यपि ई ग्रन्थ सीमित जानकारी प्रस्तुत करैत अछि मुदा प्रारम्भिकदृष्ट्या उत्तम अछि। ई ग्रन्थ Online pdf फार्मेट में सेहो उपलब्ध अछि।
पुनश्च ई निवेदन जे एहि ग्रन्थक विस्तृत रूप में परिवर्द्धन हो आ व्यवहार में मिथिला क आखर समस्त मैथिल केर हृदय में पुनः विराजमान हो एकर समुचित प्रयास कयल जाय।
विदेह में प्रकाशित http://www.videha.co.in/new_page_18.htm
जा धरि भारतीय ज्ञान परम्पराक चर्चा नहि कयल जाइत अछि ता धरि ’ज्ञान’ पदक विवरण सम्पूर्ण नहिं होइत अछि। पुनश्च यदि भारतीय ज्ञानपरम्पराक चर्चा करी तऽ काश्मीर शैवदर्शनक चर्चाक बिना ई अधूरा रहत। तेरहम शताब्दीक बाद एकर परिगणना विद्वान सभ भारतीय दर्शन के अन्तर्गत केनाई बन्द कय देलथि कियाक तऽ सभक दृष्टि संकुचित भय मात्र छ टा दर्शन के आस्तीक आ तीन टा दर्शन के नास्तीक के रूप में प्रतिष्ठित करवा में व्यस्त भय गेलन्हि। वस्तुतः काश्मीर शैवदर्शन (एकरे अपरनाम प्रत्यभिज्ञादर्शन अछि) कऽ परम्परा एतेक समृद्ध अछि जे अभिनवगुप्त पाणिनि सदृश विद्वान के प्रतिष्ठित कयलक अछि।
काश्मीर शैवदर्शनक विकास आठम सदी सँऽ बारहम सदी केर मध्य भेल। ई दर्श पूर्णतः व्यावहारिक पक्षपर बल दैत रहल अछि। एहि दर्शन में मूल तत्त्व के रूप में परमशिव कें स्वीकार कयल गेल अछि। सम्पूर्ण चराचरजगत शिवरूप अछि ई एहि दर्शनक मूल धारणा छैक। कुल ३२ तत्त्व के स्वीकृत भेटल अछि-
•
शिव
• शक्ति
• सद्विद्या
• ईश्वर
• माया
कला,
विद्या,
राग,
काल,
नियति
• पुरुष
• प्रकृति
( पंच तन्मात्रा,
पंच ज्ञानेन्द्रिय,
पंच कर्मेन्द्रिय,
मन,
पंच महाभूत)
एहिठाम प्रश्न उठनाई स्वाभाविक छैक जे सम्पूर्ण चराचर जगत शिवरूप केना भय सकैत छैक जखनि कि व्यवहार में पार्थक्य स्पष्टतः दृष्टिगत होइत अछि। एकर समाधान एहि दर्शनक तत्त्वमीमांसा करैत अछि जे ई स्पष्ट करैत अछि जे जतेक मात्रा में वस्तु वा व्यक्ति मलाच्छादित होइछ तावत मात्रा में ओ न्यूनरूप में प्रकाशित होइछ। एहि क्रमक विवेचन हेतु विशद रूप सँ प्रकाश-विमर्श आ आणव कार्म तथा मायीय मल केर चर्चा कयल गेल अछि जे एहि दर्शनक अनुपम ग्रन्थ ’श्रीतन्त्रालोक’ में सुलभ अछि।
एतय पुनः प्रश्न अछि जे जन सामान्य हेतु एहि दर्शनक की उपादेयता? एहि प्रश्नक समाधान करैत ई दर्शन कहैत अछि जे सर्वप्रथम तऽ आत्मविश्वास राखी जे हम स्वयं ओ परम सत्ता छी हमरा सँ कोनो कार्य असम्भव नहिं। अस्तु निराशा क कतहु स्थान नहि। अही संग दोसर संदेश ई छैक जे विभिन्न मल के दूर करवाक यत्न करी जाहि सँ शिवोऽहं केर भाव आवि सकय।
अस्तु एहि तरहें ई कहल जा सकैत अछि जे ई दर्शन अपन दार्शनिक मर्यादा रखितो जनमानस केर व्यावहारिक समस्या दिस विशेष ध्यान दैत अछि।
भक्तत्राण परायणा भवभयाभावं समातन्वती,
या देवीह सुदर्शनं नृपमणिं संरक्ष्य युद्दे खरे।
या चास्मै समुदात् स्वराज्यमखिलं स्वीयं हृतं शत्रुभिः,
पायात् सा भुवनेश्वरी भगवती मां सर्वदा शर्मदा।
भारतीय ज्ञान परंपरा विचारक, ग्रन्थक आओर चिन्तकक निरन्तर अविच्छिन्न प्रवाहमयी धारा अछि जे दर्शन, साहित्य, तर्क, विज्ञान, धर्मशास्त्र आओर अन्यान्य ज्ञान-विधा से निर्मित होइत रहल अछि। एहि ज्ञान परंपरा कऽ समुन्नयन मे संस्कृत साहित्य आओर मैथिली साहित्य कऽ योगदान नितान्त महनीय अछि।
एहि लेख मे संस्कृत साहित्यक संवर्द्धन मऽ मिथिलाक की भूमिका रहल अछि एकर दिग्दर्शन करबाक प्रयास कयल जा रहल अछि। तहू मे मूलतः स्वातंत्रोत्तर युगीन संस्कृत साहित्यक संवर्द्धन मऽ मिथिलाक की भूमिका रहल अछि एकर विश्लेषण कयल जा रहल अछि। वस्तुतः एकटा लेखक माध्यम सँ सम्पूर्ण तथ्यक प्राकाशन सर्वथा कठिन अछि, अस्तु प्रतिनिधि अंश द्वारा कथनक पुष्टि करवाक प्रयास रहत। संस्कृतक की स्थिति छल प्राचीन मिथिला म ई त्ऽ एकटा उद्धरण सँ स्पषट भय जाइत अछि-
जगद्ध्रुवं स्याजगध्रुवं वा, कीडांगना यत्र गिरोगिरन्ति।
द्वारस्थ नीडाग्ङ्गसन्निरुद्ध, यानीहि तं मण्डन मिश्र धाम॥
संस्कृत साहित्यक समुन्नयन मे प्राचीन काल सँ मिथिला कऽ सहस्रशः मनीषि समर्पित रहल छथि । एहि मे- व्याकरणक क्षेत्र मे वार्त्तिककार वरुरुचि, भाषाविद् आओर साक्षात शेषावतार भगवान पतंजलि, दर्शनक क्षेत्र मे गौतम, कपिल, वाचस्पति मिश्र, ईश्वरक अस्तित्त्वप्रतिष्ठापक रूप मे प्रथित उदयनाचार्य, नव्यन्यायक प्रतिष्ठापक गंगेश उपाध्याय, उद्योतकर, पक्षधर मिश्र, अद्वैत वेदान्ती मण्डन मिश्र, विदुषी गार्गी, मैत्रेयी, भारती, धर्मशास्त्रक क्षेत्र मे लक्ष्मीधर, श्रीकर, हलायुध, भवदेव, श्रीधर, अनिरुद्ध, हरिहर, चन्द्रशेखर प्रभृति विसेश रूप सँ प्रथित छथि। काव्यक क्षेत्र मे विद्यापति जयदेव, मुरारि, भानुदत्त, शकर महनीय छथि।
अन्य विद्वान में महावैयाकरण पं० दीनबन्धु झा, पं० श्यामसुन्दर झा, पं० देवानन्द् झा, पं० तुलानन्द झा, पं०बुद्धिनाथ झा, पं०राधाकान्त झा, पं०वामदेव झा, पं० कामेश्वर झा, पं० वी० एन० झा, पं० शशिनाथ झा प्रभृति केँ नाम लेल जा सकैत अछि।
स्वातन्त्रोत्तर युग मे अनेकशः कवि अपन कृतिक माध्यम स्ँ संस्कृत साहित्य सुषमाक संवर्द्धन कयलथि। कतिपय कवि आओर हुनक कृति द्रष्टव्य अछि-
महाकाव्य :-
• पं० भवानीदत्त शर्मा सुरथचरितम्
• पं० रामचन्द्रमिश्र वैदेहीचरितम्
• पं० पशुपति झा नेपालसाम्राज्योदयम्
• पं० मतिनाथ मिश्र भार्गवविक्रमम्
• पं० कृपाकान्त ठाकुर आंजनेयचरितम्
• पं० रामकुमार सर्मा भरतचरितम्
खण्डकाव्य :-
• पं० जीवनाथ झा महेन्द्रप्रतापोदयम्
• पं० श्यामसुन्दर झा राजलक्ष्मीचरितम्
• पं० विष्णुकान्त झा राजेन्द्रवंशप्रशस्ति
• पं० रामचन्द्र मिश्र याज्ञासेनी
• पं० काशीनाथ मिश्र स्मरदहनमंजरी
• पं० रामजी ठाकुर वैदेहीपदांकनम्
• पं० हरिकान्त झा जम्मूकाश्मीरसुषमारत्नम्
अन्य प्रमुख काव्य:-
• पं० कविशेखर बद्रीनाथ झा काव्यकल्लोलिनी
• पं० आनन्द झा आनन्दमधुमन्दाकिनी
दृश्यकाव्य:-
• पं० तेजनाथ झा अयाचीनाटक
• पं० अच्युतानन्द झा विज्ञानमहिमा
• डा० नोदनाथ मिश्र मधुमालती
उक्त विवरण एकटा झलकमात्र अछि वस्तुतः तऽ एहि तरहें असंख्य रचना भेल अछि। अही संग संग ई कहब जरूरी अछि जे बहुतो विद्वान एहनो छलाह जे संस्कृत सं मैथिली पद्यानुवाद कय संस्कृतक संग संग मैथिली साहित्य कें समृद्द करबाक प्रयास मे आजीवन लागल रहला। अहे तरहक एकटा उदाहरण प्रस्तुत अछि पं० तुलानन्द झा कृत दुर्गासप्तशती चतुर्थ अध्यायक १ टा पद्या।
इन्द्रादि देव सभ मिलि करैछ हर्षें, रोमांच सुन्दर शरीर नुतो स्ववाक्यें।
दुर्गा प्रणाम-रत मस्तक नींक भावें, देवी कऽ मारल महिषासुर नाश भेनें॥
देवी जनीक सुबलें सभ व्याप्त विश्वे, सम्पूर्ण देवबल संघक कैल देहे।
अम्बा थिकीह सब देव महर्षि पूज्ये, प्रेमे नमी, सुभद ओ हमरा सभैकेँ
एवं प्रकारेण कहल जा सकैत अछि जे मिथिला सर्वथा सारस्वत साधना मे लीन रहैत संस्कृतक साहित्य सम्वर्द्धन में सतत योगदान दैत रहल अछि।
मानवमात्रक विकास हेतु मौलिक चिन्तन अत्यावश्यक अछि। संगहिं विज्ञान आ प्रौद्योगिकीक निरन्तर विकासक मार्ग में मौलिक चिन्तनक उपेक्षा नहि कयल जासकैत अछि। कोनो राष्ट्र यदि विकसित राष्ट्र कऽ रूप में ख्यातिप्राप्त अछि तऽ एहि में मौलिक चिन्तक योगदान सहजतया इंगित कयल जा सकैत अछि।
एतय ’सकारात्मक’ पद जोडबाक आशय मात्र एतवा अछि जे मौलिक चिन्तन यदि ध्वंसात्मक हो तऽ ओ सर्वनाशक कारण सेहो भय सकैत अछि। आब प्रश्न ई अछि जे एहि लेख कऽ औचित्य की अछि? कियाक तऽ मनुक्ख जन्मजात विचारशील प्राणी होइत अछि। मौलिक चिन्तन ओकर स्वाभाविक गुण होइत छैक। मुदा… यदि वर्तमान परिप्रेक्ष्य कें ध्यान में राखल जाय तऽ व्यक्ति, चाहे ओ जे कोनो कारण हो, मौलिक चिन्तन सऽ परहेज राखय चाहैत अछि।
अपन गप्प कें हम आजुक शोधक सन्दर्भ कें विशेष रूप सऽ जोडय चाहैत छी कियाक तऽ भारतवर्षक विभिन्न उच्च अध्ययन संस्थान द्वारा करायल जा रहल विभिन्न विषय में शोध (जेकरा प्रचलित रूप मे M. Phil/ M. Tech, D. Phil Ph. D आदि कहैत छियैक), राष्ट्रक ज्ञानपरम्परा क संवर्धक आओर राष्ट्रक विकास में सहायक होइत अछि।
सामान्यतया आजुक स्थिति ई भय गेल अछि जे अधिकांश उच्च अध्ययन संस्थान द्वारा करायल जा रहल विभिन्न विषय में शोध, उपाधि प्राप्तिक हेतु मात्र भय जा रहल अछि। एहि विषय सऽ अपने लोकनि सेहो अंशतः वा पूर्णतः सहमत होयब। सामान्यतः देखल जाइत अछि जे विबिध ग्रन्थगत तथ्य आओर अवधारणा क प्रस्तुति कय शोधग्रन्थ तैयार कय उपाधि प्राप्त कय लेल जाइत अछि। ओकर गुणवत्ता पर ध्यान नहि देल जाइत अछि।
एतय हम एकटा महत्त्वपूर्ण संस्था मे जाहि विषय पर उपाधि देल गेल ओकर चर्चा करय चाहैत छी। विषय “Theory of false Cognition” (भ्रम सिद्धान्त) सँ संबन्धित छल। ओतय विभिन्न सिद्धान्त शोधकर्ता द्वारा प्रस्तुत कयल गेल। पूर्ववर्ती आचार्यक मत पर टिप्पणी हुनका आदर दैत नहिं कयल गेल। एतय हमर कथन जे- शोधकर्ता सँ अपेक्षित छल जे विभिन्न आचार्यक मत कें समीक्षा करितथि। जतय कतहु ओहि में समस्या छैक ओकर यथासंभव समाधान प्रस्तुत करितथि। अन्यथा तऽ ओ शोध पुनर्प्रस्तुतीकरणमात्र अछि जे जनमानस हेतु मात्र भारस्वरूप कहल जासकैत अछि।
एहि उदाहरणक माध्यम सँ हम मात्र एतेक कहय चाहैत छी जे केवल अन्धानुकरण कय अपन प्रतिभाक विकासक मार्ग अवरुद्ध नहिं करवाक चाही। एतय पूर्वाचार्यक प्रति अनादरक भाव नहि अभिप्रेत बुझी। प्रत्येक व्यक्ति के अपन मौलिक चिन्तन द्वारा ओ शोध हो अथवा व्यावहारिक जीवन, जनमानस कें नवीन दशा आओर दिशा देवा में सहयोग करैक चाही। अपन मिथिलाक संस्कृतिक प्रत्यभिज्ञा भेला सँ ई बात सहज रूप में स्पष्ट भय जाइत अछि जे ई माटि कखनहुं अन्धानुकरण के प्रश्रय नहिं देलकैक, अपन खण्डनमण्डानात्मक विधि द्वारा जनमानस के विकास में सहयोग दैत रहल अछि। एकरे परिणाम कहल जा सकैत अछि जे नव्यनाय क उत्पत्ति मिथिला में भय सकल जाहि कारण मिथिलाक संस्कृति आइयो समस्त विश्व में समादृत अछि। अस्तु आशा अछि जे एकर मर्यादा सतत राखल जायत।
(विशिष्टभाषाक रूप में संस्कृत:- एक विमर्श)
संसारक प्राचीनतम उल्लिखित भाषाक रूप में संस्कृत प्रथित अछि। संस्कृत शब्द दू शब्द “सम्” (अर्थात्, सम्पूर्ण) और “कृतम्” (अर्थात्, कयल गेल) (सम्+कृ+क्त) सऽ मिलकें बनल अछि| एहि शब्द क अर्थ होइत अछि- सम्पूर्ण, त्रुटिहीन| अन्यान्य भाषाक नामकरण क्षेत्रादिक नाम पर कयल गेल अछि मुदा संस्कृतक नामकरणक हेतु एकर संस्कारयुक्त होयब छैक। एतय संस्कारयुक्त होयबाक तात्पर्य एकर परिष्कृत व्याकरण, सरलता एवं वैज्ञानिकता छैक। संस्कृत कें विशिष्ट स्थान प्रदान करय बला किछु अन्यान्य कारक सेहो छैक जेकरा अधोलिखित बिन्दुक माध्यम सऽ निर्दिष्ट कयल जा सकैत अछि-
• भाषावैज्ञानिक अध्ययन मे एकर प्रभूत योगदान (सन्दर्भ हेतु ऋग्वेद १/१६४/४५, ४/५८/३, १०/७१/१-२-३, १०/११४/८, यजुर्वेद १९/७७, अथर्ववेद९/१०/२-२१ द्रष्टव्य)।
• प्रमुख प्राचीन ज्ञान-विज्ञान, कला, पुराण, काव्य, नाटक आदिपरक ग्रन्थक संस्कृत में निबद्धता।
• हिन्दू धर्मक लगभग सबटा धर्मग्रन्थ संस्कृते मे निबद्ध अछि।
• एकताकऽ शिक्षा देनाई।
• संस्कृत भाषा क व्याकरण अत्यन्त परिमार्जित एवं वैज्ञानिक अछि। संस्कृत हेतु प्रथित व्याकरण अछि पाणिनि अष्टाध्यायी जे एकरा कम्प्यूटर फ्रेण्डली भाषा होयबा मे योगदान देलकैक।
संस्कृत भाषा कऽ वैशिष्ट्य-
• अक्षर कऽ उच्चारण-
संस्कृत में प्रत्येकव्यंजनक उच्चारण हेतु स्वरक योग सर्वथा अपेक्षित रहैत छैक। संगहि उच्चारणक वैशिष्ट्य ई अछि जे कतहु व्यतिक्रम नहि होइत अछि। उदाहरण हेतु ’अ’ कऽ १८ भेद होइत अछि। व्यतिक्रम नहिं भेलाक कारणे उच्चारण वैषम्य नहिं दृष्टिगत होइत अछि। एहि भाषाक विपरीत आंग्ल आदि में ई व्यतिक्रम स्पष्टतः दष्टिगत होइत अछि। उदाहरणतः come (कम) और coma(कोमा) मे ‘co’ क दू टा भिन्न भिन्न उच्चारण भेटैत अछि|
• संस्कृत शब्दक निर्माण-
संस्कृत मे धातु-रूप, शब्द-रूप, प्रत्यय, उपसर्ग, और सन्धि आदिक सहायता सँऽ नवीन शब्द क निर्माण सरल अछि| संस्कृत मे शब्दो क निर्माण पूर्णतः वैज्ञानिक ढंग सँऽ कयल जाइत अछि|।
• व्याकरण-
एकर व्याकरण आओर वर्णमाला कऽ वैज्ञानिकता क कारण सर्वश्रेष्ठता स्वयंसिद्ध अछि। प्राचीन काल हो या आधुनिक काल, उत्तर भारत हो या दक्षिण भारत, संस्कृत का व्याकरण अपरिवर्तित रहल अछि|
• प्राचीनता
वैदिक ग्रन्थक प्राचीनता निर्विवाद रूप सँ स्वीकृत अछि। अस्तु संस्कृत हजारो वर्ष पहिने स विद्यमान अछि।
• संस्कारित भाषा-
संस्कृत केवल स्वविकसित भाषा नहीं थीक, अपितु संस्कारित भाषा अछिएहि कारण एकर नाम संस्कृत अछि। संस्कृत कऽ संस्कारित करय बला छथि महर्षि पाणिनि; महर्षि कात्यायिनि और योग शास्त्र क प्रणेता महर्षि पतंजलि ।
• सरल भाषा-
सामान्य रूप सँऽ संस्कृत वाक्य में शब्द कें कोनो क्रम में रखल जा सकैत छैक। जाहि सँऽ अर्थक अनर्थ नहिं होइत छैक। ई एहि कारण संभव छैक जे एतय प्रत्येक पद वैज्ञानिक तरीका (समुचित विभक्ति आदिक संग) सँ राखल गेल होइत छैक।उदाहरणतः – अहं गृहं गच्छामि या गच्छामि गृहं अहम् दुनू ठीक छैक।
• त्रुटिहीन भाषा-
ई भाषा संगणक आओर कृत्रिम बुद्धि क लेल सबसँऽ उपयुक्त भाषा मानल जाइत अछि। संस्कृत व्याकरण तर्कशास्त्रीय दृष्टि सँऽ उपयुक्त अछि अस्तु मशीनक भाषाक लेल पूर्णतः उपयुक्त अछि| Forbes magazine, (July, 1987) केर अनुसार “Sanskrit is the most convenient language for computer software programming.” [ref - http://www.stephen-knapp.com/indian_contributions_to_american_progress.htm]
• मष्तिष्क विकास
आधुनिक शोध सँऽ ई स्पष्ट अछि जे संस्कृतक अध्ययन स मानसिक दृढता और स्मरणशक्तिक विकास होइत अछि। [ref-http://www.galendobbs.com/theck/sanskrit.html]
• एकताक निर्वाहक-
संस्कृते एहेन भाषा अछि जे भाषाविवाद कें प्रश्रय नहिं दैत अछि। ई एकता केर गीत सुनवैत अछि।
अस्तु उक्त विविध बिदुक माध्यम सँऽ एतेक निर्विवाद अछि जे संस्कृत विशिष्ट भाषाक रूप में विद्यमान अछि। एकटा प्रवाद सतत सुनवा में अबैत अछि जे संस्कृत आब मृतप्राय अछि; एहि सन्दर्भ में विभिन्न सन्दर्भक संग भ्रान्ति दूर करबाक प्रयास करब हम आगामी लेख में। ता धरि विभिन्न राजनेता द्वारा संस्कृत में शपथग्रहण करब, संस्कृत लेल जनमानस द्वारा समस्त वसुधाक अखण्ड मानैत कयल जारहल प्रयास आदि अपनें लोकनि कें उक्त प्रवादक जाल में फँसवा सऽ वारित करत संगहि http://sanskritam.ning.com/ ई अन्तर्जाल श्रोत संस्कृतक जीवन्तताक झांकी प्रस्तुत करत।
शब्दतन्त्र जेकरा सामान्य रूप संऽ Word-Net रूप में कहल जाइत अछि, ई अखनि धरि मैथिली भाषा हेतु तैयार नहिं भय सकल अछि। एहि लेखक माध्यम सँऽ समस्त मैथिलीप्रियबन्धुगण कें एहि दिस आगू बढवाक हेतु उद्यत करय चाहैत छी।
सबसँऽ पहिने ’शब्दतन्त्र’ एहि पद सँ की अभिप्राय ई स्पष्ट करब उचित बुझैत छी। शब्दतन्त्र एकटा Lexical Database होइत अछि जे शब्द कें पर्यायवाची चयन करबा में अथवा शब्दक विवरण शीघ्रता सँऽ क्षण भरि में तकबा में उपयोगी होइत अछि। एकर उपयोग एतबा धरि सीमित नहिं अछि अपितु एकर उपयोग संगणकीय भाषाविज्ञान आ कृत्रिम प्रज्ञानं हेतु सेहो कयल जा सकैत अछि। शब्दतन्त्रक परिचय आओर विस्तृत विवरण हेतु विक्कीपीडिया द्रष्टव्य अछि[1]।
आब प्रश्न उठैत अछि जे कोन-कोन भाषा हेतु शब्दतन्त्र बनल अछि आओर मैथिली हेतु कियाक आवश्यक अछि। अंग्रेजी[2], संस्कृत[3], उडिया[4], हिन्दी[5], आओर मराठी[6] हेतु शब्दतन्त्र निर्माण हेतु प्रयास कयल गेल अछि| मैथिली हेतु शब्दतन्त्रनिर्माणक दिशा में आइ धरि प्रयास नहिं कयल गेल। यदि मैथिली शब्दतन्त्र साफ्टवेयर के रूप में उपलब्ध भय जायत तऽ संगणकीय दृष्टि सँ मैथिलीक महत्त्व अवश्य बढत संगहि उपयोगकर्ता हेतु ई भाषा सहजतम भय जायत।
कोनो भाषा तखने धरि जीवन्त रहैत अछि जाधरि ओ उपयोग में रहैत अछि। ई शब्दतन्त्र मैथिली कें उत्कर्ष पर पहुंचेबा में समर्थ सिद्ध होयत। आजुक संसार एतेक आगू बढैत जारहल अछि जतय भाषा बाधक नहिं रहत। एक भाषा सँऽ दोसर भाषा में अनुवाद यन्त्र द्वारा[7] संभव अछि। यदि मैथिली भाषा हेतु निरन्तर प्रयास नहिं कयल जायत तऽ एकर एहि भाग दौड में पाछू छुटबाक संभावना अधिक अछि। अस्तु शब्दतंत्र निर्माणक दिशा में प्रयास हो ई आवश्यकता अछि। एहि सन्दर्भ में ध्यान आकर्षित करय चाहब The Global WordNet Association[8] दिस जे संसारक समस्त भाषा हेतु शब्दतन्त्र सम्बन्ध में एक महत्त्वपूर्ण प्लेटफार्म दैत अछि। अस्तु, एहि दिशा में कार्य हो एवं यथाशीघ्र मैथिली शब्दतन्त्र क निर्माण हो ई जरूरत अछि। यदि एहि क्षेत्र में कतहु कार्य हो तऽ विदेहक माध्यम सँ सभ के अवगत कराओल जायत ई आशा अछि।
(वेलेण्टाइन डे विशेष पर)
प्रेम दिवस एकदा मन्यते यत्र रक्तपातोऽल्पि कारयति,
वर्षस्य प्रतिदिवस घ्रृणादिवस सम कुर्वन्न शर्म लभते।
न कोऽपि कथयति तं किमपि, यः वितरति विषयुक्ता हाला,
किन्तु सर्वे निन्दन्ति यदा मधु वितरति मधुशाला॥
सामान्यतया ई देखल जाइत अछि जे प्रेम दिवस अर्थात वेलेण्टाइन डे दिन यदि कोई विशेष उत्साह रखैत अछि तऽ समाज नीक नहि बुझैत छैक। एतय प्रश्न उठैत अछि जे प्रेम केर इजहार करब उचित वा अनुचित? एहि सन्दर्भ में जहाँ तक हमर दृष्टि अछि - प्रेम जीवन केर महत्त्वपूर्ण शक्ति छियैक जे भावना पर आश्रित होइत छैक। आब एतय प्रश्न स्वाभाविक अछि जे प्रेमक अभिव्यक्ति केना हो? एतय सजतया अपन विचार के प्रस्तुत करवाक लेल हम गीता केर ’भक्ति’ आ ’कर्म’ केर अवधारणा क माध्यम बना रहल छी। यदि निष्पक्ष भाव सँ देखल जाय तऽ प्रेम क्यल नहि जाइत छैक सहजतया भय जाइत छैक (we 'fall in love' not 'get it'). एहि स्थिति में समस्त प्रेमी के भक्तिमार्ग आ कर्ममार्ग में बिभक्त कय सकैत छी। भक्ति मार्ग में जतय व्यक्ति एकता दास जकाँ समर्पित भाव सँ काज करैत छैक ओतहि कर्म मार्ग में व्यक्ति स्वामी जकाँ आचरण करैत छैक। भक्ति मार्ग केर अपनबै बला प्रेमी विविध भावनानुकूल आचरण करैत छथि ओतहि कर्ममार्ग केर श्रेयस्कर बुझयबला मैत्री आ आनन्द केर अनुगमन करैत छथि। ई शब्दावली यदि आंग्ल पर्याय रूप में देखी तऽ विशेष स्पष्ट होयत।
उक्त दुनू मार्ग एकांी दृष्टिगत होइछ। यदि दुनू केर समन्वय कय प्रेम केर गाडी आगू बढायल जाय तऽ ओ प्रेम निश्चित रूप सँ सफल होयत एहि में कतहु सन्देह नहि।
प्रेमक मह्त्त्व बुझैत सन्त वेलेण्टाइन अपन जीवन एहि कार्य हेतु युवा के प्रेरित करबा लेल अपन जीवन कें सर्वस्व न्यौछावर कय देलथि। राजा केर अवज्ञाक कारण हुनका मृत्युदण्ड भेटलन्हि।
एतय एकटा गप्प कहब अनिवार्य बुझैत छी जे वर्तमान समय में एहि पावन अवसर के अनुचित प्रयोग होइत अछि। अस्तु युवा वर्ग कें एहि दिस ध्यान देव अत्यावश्यक जे प्रेम दिवस कें नैतिकता क संग प्राणी मात्र हेतु मनायल जाय। आओर बुजुर्ग सँ आग्रह जे एहि पावन दिवस कें संकुचित दृष्टि सँ नहि देखि एकरा उत्साह क संग मनेवा हेतु युवा वर्ग कें प्रेरित करथि।
(लेख केर कोनोशब्द जनभावना के ठेस पहुँचवैत हो ओहि लेल सतत क्षमाप्रार्थी छी)
Top


text:
दरभंगा, मिथिला मिरर : धोइन (कोहरा) लगबाकेँ कारण यात्रि सभक सुरक्षा आ संरक्षित रेल परिचालन सुनिश्चित करबाक दृष्टिकोणसँ 13 दिसंबरसँ 15 फरवरी धरि पूर्व मध्य रेलवे हाजीपुरक मुताबिक 9 जोड़ी ट्रेनक परिचालन रद्द कएल गेल अछि, 1 जोड़ी ट्रेनक आंशिक समापन आ 12 जोड़ी मेल/एक्सप्रेस ट्रेनक परिचालनक दिनमे कमी करबाक निर्णय लेल गेल अछि। एहिक तहत दरभंगासँ खुलय बला आ एतयसँ गुजरयबला कतेकोँ ट्रेनक फेरीमे कमी कएल गेल। जाहिमे सबसँ ज्यादा परेशानीक सामना आब पंजाब जाय बला यात्रि सभकेँ उठाबय पड़त किएक त’ पंजाब जाय बला शहीद एक्सप्रेसकेँ रद्द क’ देल गेल आ अमृतसर जाय वाली जन नायक एक्सप्रेसकेँ आगामी 15 फरवरी धरि हफ्तामे एक दिन रद्द क’ देल गेल अछि। मालूम होयत जे दरभंगासँ पंजाब जायकेँ लेल ज्यादातर मजदूर वर्गक लोक एहि ट्रेनसँ सफर क’ पंजाबक विभिन्न क्षेत्रमे जाइत छथि।
पूर्व-मध्य रेलवे हाजीपुरक मुताबिक तत्काल प्रभावसँ नौ जोड़ी ट्रेनक परिचालन ठप रहत
एहिकेँ तहत 14673 जयनगर-अमृतसर शहीद एक्सप्रेसकेँ 15 दिसंबरसँ 18 फरवरी तक आ अमृतसरसँ वापिस आबय वालि 14674 अमृतसर-जयनगर 13 दिसंबरसँ 15 फरवरी धरि रद्द रहत। ओतहि दरभंगासँ अमृतसर जाय वाली 15211जन नायक एक्सप्रेसकेँ 15 फरवरी धरि सभ बुधदिन रद्द रहत आ अमृतसरसँ आबय वालि 15212 एहि ट्रेनकेँ सभ शुक्रदिन रद्द कएल गेल अछि। दरभंगासँ भ’ दिल्ली जाय आ आबय वाली आ स्वतंत्रता सेनानी एक्सप्रेसकेँ हफ्तामे एक दिन रद्द कएल गेल अछि। जयनगरसँ दिल्ली जाय वाली स्वतंत्रता सेनानी एक्सप्रेसकेँ उपरोक्त तिथिकेँ दौरान सभ वृहस्पतिदिन आ दिल्लीसँ आबय वाली एहि ट्रेनकेँ सभ शुक्रदिन रद्द रहत। पूर्व मध्य रेलवेक मुख्य जनसंपर्क अधिकारी राजेश कुमारकेँ मुताबिक एहि प्रकारक निर्णय यात्रि सभक सुरक्षा आ संरक्षित रेल परिचालनके देखैत लेल गेल अछि।
स्वतंत्रता सेनानी, शहीद एक्सप्रेस आ जननायक 15 फरवरी धरि हफ्तामे एक दिन नै चलत
दरभंगा, मिथिला मिरर : धोइन (कोहरा) लगबाकेँ कारण यात्रि सभक सुरक्षा आ संरक्षित रेल परिचालन सुनिश्चित करबाक दृष्टिकोणसँ 13 दिसंबरसँ 15 फरवरी धरि पूर्व मध्य रेलवे हाजीपुरक मुताबिक 9 जोड़ी ट्रेनक परिचालन रद्द कएल गेल अछि, 1 जोड़ी ट्रेनक आंशिक समापन आ 12 जोड़ी मेल/एक्सप्रेस ट्रेनक परिचालनक दिनमे कमी करबाक निर्णय लेल गेल अछि। एहिक तहत दरभंगासँ खुलय बला आ एतयसँ गुजरयबला कतेकोँ ट्रेनक फेरीमे कमी कएल गेल। जाहिमे सबसँ ज्यादा परेशानीक सामना आब पंजाब जाय बला यात्रि सभकेँ उठाबय पड़त किएक त’ पंजाब जाय बला शहीद एक्सप्रेसकेँ रद्द क’ देल गेल आ अमृतसर जाय वाली जन नायक एक्सप्रेसकेँ आगामी 15 फरवरी धरि हफ्तामे एक दिन रद्द क’ देल गेल अछि। मालूम होयत जे दरभंगासँ पंजाब जायकेँ लेल ज्यादातर मजदूर वर्गक लोक एहि ट्रेनसँ सफर क’ पंजाबक विभिन्न क्षेत्रमे जाइत छथि।


text:
Monday, May 27, 2013
चानबाइ
“चानबाइ, माय डार्लिंग, एकटा तोरे लग आबि सगुण भेतैए बाँकी तँ दुनियाँ सभ मतलबकेँ अछि | बाबूकेँ महिने महिने तनखा जँ नहि दियौ तँ निक्कम्मा हरामी | माएलग कनियाँकेँ गरियाबू नहि तँ जोरुक गुलाम | कनियाँकेँ नव नव गहना दियौ आ माएक बुराइ सुनू नहि तँ डरपोक | हम भरि जीवन सभक सुनिते रहू हमर कियोक नहि सुनत | बस, एकटा चानबाइ, एहिठाम कोनो शिकाइत नै, कोनो कमी नै, मात्र हम आ चानबाइ दोसर केकरो गप्प नहि | आइ लव यू चानबाइ, (बोतल हिलाबैत) ई की चानबाइ, नै तुँहूँ रुसि रहलअ, एतेक जल्दी खत्तम |”अपने खसल धम्म, दोसर कात चान मार्काक देशी दारूक खाली बोतल गूरकल |
Subscribe to: Post Comments (Atom)


text:
Friday, April 6, 2012
मानेश्वर मनुज- मानसरोवरक भूमिकाक प्रासंगिकता
मानसरोवरक भूमिकाक प्रासंगिकता
ओना तँ प्रेमचन्द सेहो अप्पन गुरु बंगलाक महान कथाकार शरतचन्द्रकेँ मानलन्हि, मुदा बंगलाक विभिन्न पत्र-पत्रिका कथा-चेतनाक हिसाबे प्रेमचन्दकेँ सर्वोपरि मानैत छथि। एहि बातमे कोनो संदेह नहि जे प्रेमचन्दक कथा साहित्य विश्वसाहित्यमे अप्पन समुचित स्थान रखैत अछि।
गाँधीजी रवीन्द्रनाथ टैगोरक समक्ष नतमस्तक भऽ जखन हुनका गुरु कहलकन्हि तखन रवीन्द्रनाथ टैगोर सेहो आह्लादपूर्वक हुनका बापू कहलकन्हि। प्रेमचन्द जे सम्मान बंगला साहित्यकेँ< देलन्हि ताहिसँ कनिको कम सम्मान बंगलाक साहित्यकार प्रेमचन्दकेँ नहि दऽ रहल छथि।
प्रेमचन्दक जे कथा सभ पाठ्यपुस्तकमे लागल अछि ताहिसँ हिन्दी आ मैथिली जगत पूर्णतः वाकिफ अछि, तकर अलावे समए-समएपर हिन्दीक पत्रिका सभ प्रेमचन्दक आनो कथा सभ प्रकाशित करैत रहैत अछि। एतेक सभ भेलाक बादो हिन्दी आ मैथिलीक आम पाठक की लेखको प्रेमचन्दसँ अनभिज्ञ भऽ रहल छथि, जाहि कारणेँ मैथिली की हिन्दियो साहित्य एको डेग आगाँ नहि बढ़ि रहल अछि।मानसरोवरक प्राकथनमे प्रेमचन्द भारतीय कथा साहित्यक गुढ़केँ कतेक गदिया कऽ पकड़ने छथि- देखल जा सकैत अछि आ हमरा लोकनि लीकसँ कतेक हटि गेल छी तकरो अनुमान कएल जा सकैत अछि। हिन्दीक कतेको पत्र अप्पन सम्पादकीयमे कहैत छल जे मैथिली पहिने अप्पन साहित्यकेँ मजगूत कऽ लिअए तखन सम्वैधानिक मान्यताक बात करए, मुदा मैथिलीक साहित्यकार लोकनि अपना हठपर अड़ल रहलथि।
रोजगारक नामपर दर-दर भटकैत मैथिलजन सभतरि अपमानित भऽ रहल छथि तकर किनको चिन्ता नहि मुदा अप्पन हठ कायम रखताह। साहित्य वा राजनीति एहन हल्लुक चीज नहि जे सत्यसँ अलग पैर राखि आडम्बरक बलपर सफलता प्राप्त कऽ लिअए। सौ चोर मसियौत अइ तँ सौ साधु सहोदर, ई परम सत्य अइ।
कथा साहित्य पाठकक सुन्दर भावनाक स्पर्श- मानसरोवरक प्राकक्थन-प्रेमचन्द- मैथिली रूपान्तर- मानेश्वर मनुज
एक आलोचक लिखलन्हि अछि जे इतिहासमे सभ किछु यथार्थ होइतो ओ असत्य अछि आ कथा साहित्यमे सभ किछु काल्पनिक होइतो ओ सत्य अछि। अइ कथनक आशय एकर सिवाय आओर की भऽ सकैत अछि जे इतिहास आदिसँ अन्त धरि हत्या, संग्राम आ धोखाक प्रदर्शन करैत अछि जे असुन्दर अछि तैँ असत्य अछि, लोभक क्रूरसँ क्रूर अहंकारक नीचसँ नीच, ईर्ष्याक अधमसँ अधम घटना सभ अहाँकेँ ओतऽ भेटत आ अहाँ सोचऽ लागब जे मनुष्य एतेक अमानुषिक अछि, थोड़ स्वार्थक लेल भाए-भाएक हत्या करऽ पर लागल अछि। बेटा बापक हत्या कऽ दैत अछि आ राजा असंख्य प्रजाक हत्या कऽ दैत अछि। एकरा पढ़ि कऽ मोनमे ग्लानि होइत अछि आनन्द नहि। आ जे आनन्द प्रदान नहि कऽ सकैत अछि ओ सुन्दर नहि भऽ सकैत अछि आ ओ सत्य सेहो नहि भऽ सकैत अछि।
जतऽ आनन्द अछि ओतै सत्य अछि। साहित्य काल्पनिक बस्तु अछि मुदा एकर प्रधान गुण अछि आनन्द प्रदान करब, आ एहि हेतु ओ सत्य अछि। मनुष्य जगतमे जे किछु सत्य आ सुन्दर पओलक अछि आ पाबि रहल अछि ओकरे साहित्य कहैत छैक आ गल्प सेहो साहित्यक एक भाग अछि।
मनुष्य जाति लेल मनुष्ये सभसँ विकट पहेली अछि। ओ स्वयं अपना समझमे नहि अबैत अछि। कोनो ने कोनो रूपमे ओ अपने आलोचना करैत रहैत अछि, अपने मनोरहस्य खोलल करैत अछि। मानव संस्कृतिक विकासे एहि लेल भेल अछि कि मनुष्य अपनाकेँ समझाबय आध्यात्म आ दर्शन जकाँ साहित्यो एहि खोजमे लागल अछि, अन्तर एतनी अछि कि ओ अइ उद्योगमे रसक मिश्रण कऽ ओकरा आनन्दप्रद बना दैत अछि, एहि लेल आध्यात्म आ दर्शन सिर्फ ज्ञानी लोकनिक लेल अछि, साहित्य मनुष्य मात्र लेल।
जेना हम ऊपर कहि गेल छी, गल्प आ आख्यायिका साहित्यक एक प्रधान अंग अछि। आइसँ नहि, आदिये कालसँ। हँ, आइ-काल्हुक आख्यायिका आ प्राचीनकालक आख्यायिकामे समयक गति आ रुचिक परिवर्तनसँ बहुत किछु अन्तर भेल अछि। प्राचीन आख्यायिका कुउतुहल प्रधान होइत छल आ आध्यात्म विषयक। उपनिषद आ महाभारतमे आध्यात्मिक रहस्यकेँ समझाबक लेल आख्यायिका सभक आश्रय लेल गेल अछि। “जातक”सेहो आख्यायिकाक सिवाय आओर की अछि? बाइबिलमे सेहो दृष्टान्त सभ आ आख्यायिका सभक द्वारे धर्म तत्व समझाएल गेल अछि। सत्य अइ रूपमे आबि कऽ साकार भऽ जाइत अछि आ तखने जनता ओकरा समझैत अछि आ ओकर व्यवहार करैत अछि। वर्तमान आख्यायिका मनोवैज्ञानिक-विश्लेषण आ जीवनक यथार्थ स्वभाविक चित्रणकेँ अप्पन ध्येय समझैत अछि। एहिमे कल्पनाक मात्रा कम, अनुभूतिक मात्रा अधिक होइत अछि, बल्कि अनुभूतिये रचनाशील भावनासँ अनुरंजित भऽ कऽ कथा बनि जाइत अछि, मगर ई समझब भूल होएत कि कथा जीवनक यथार्थ चित्र अछि। जीवनक चित्र तँ मनुष्य स्वयं भऽ सकैत अछि, मगर कथाक पात्र सभक सुख-दुःखसँ हम जतेक प्रभावित होइत छी ओतेक यथार्थ जीवनसँ नहि होइत छी, जावत तक ओ निजत्वक परिधिमे ने आबि जाए। कथा सभक पात्र सभमे हमरा एक्के-दू मिनटक परिचयमे निजत्व भऽ जाइत अछि आ हम ओकरा संग हँसऽ आ कानऽ लगैत छी, ओकर हर्ष आ विषाद हमर अप्पन हर्ष आ विषाद भऽ जाइत अछि, बल्कि कहानी पढ़ि कऽ ओ लोको कानैत आ हँसैत देखल जाइत अछि, जकरापर साधारणतः सुख-दुःखक कोनो असरि नहि पड़ैत अछि, जकर आँखि श्मशानमे या कब्रिस्तानमे सेहो सजग नहि होइत अछि, ओ लोक सेहो उपन्यासक मर्मस्पर्शी स्थल सभपर पहुँचि कऽ कानऽ लगैत अछि।
शाइत एकर ईहो कारण होइक कि स्थूल प्राणी सूक्ष्म मनक ओतेक लग नहि पहुँच सकैत अछि जतेक कि कथाक सूक्ष्म चरित्रक। कथाक चरित्र सभ आ मनक बीचमे जड़ताक ई पर्दा नहि होइत अछि, जे एक मनुष्यक हृदयकेँ दोसर मनुष्यक हृदयसँ दूर रखैत अछि। आ अगर हम यथार्थकेँ हूबहू खीच कऽ राखि दी तँ ओहिमे कला कहाँ अछि। कला केवल यथार्थक नकलक नाम नहि अछि। कला देखाइत तँ यथार्थ अछि मुदा यथार्थ होइत नहि अछि। ओकर खूबी ई अछि कि ओ यथार्थ नहि होइतो यथार्थ लगैत अछिउ। एकर मापदण्ड सेहो जीवनक मापदण्डसँ अलग अछि, जीवनमे बहुधा हमर अंत ओही समय भऽ जाइत अछि जखन ओ वांछनीय नहि होइत अछि। जीवन ककरो दायी नहि अछि। ओकर सुख-दुःख, हानि-लाभ, जीवन-मरणमे कोनो क्रम कोनो सम्बन्ध ज्ञात नहि होइत अछि।
कमसँ कम मनुष्यक लेल ई अज्ञेय अछि, लेकिन कला-साहित्य मनुष्यक रचल जगत अछि आ परिमिति हेबाक कारण सम्पूर्णतः हमरा सामने आबि जाइत अछि आ जहाँ ओ हमर मानवो-न्याय-बुद्धि आ अनुभूतिक अतिक्रमण करैत पाओल जाइत अछि, हम ओकरा दण्ड देबाक लेल तैयार भऽ जाइत छी। कथामे अगर ककरो सुख प्राप्त होइत छैक तँ एकर कारण बतवक हेतैक। दुःखो भेटैत छैक तँ ओकर कारण बतवक हेतैक। एतऽ कोनो चरित्र मरि नहि सकैत छैक जाबत तक मानव-न्याय-बुद्धि ओकर मौत ने मांगैक। सृष्टाकँ् जनताक अदालतमे अप्पन हर एक कृतिक लेल जवाब देबऽ पड़तैक। कलाक रहस्य भ्रान्ति अछि, मुदा ओ भ्रान्ति जाहिपर यथार्थक आवरण पड़ल हो।
हमरा सभकेँ ई स्वीकार कऽ लेबऽ मे संकोच नहि हेबाक चाही कि उपन्यासोक जकाँ आख्यायिकाक कलो हम पश्चिमसँ लेल अछि। कमसँ कम एकर आइ-काल्हुक विकसित रूप तँ पश्चिमेक अछि। अनेक कारण सभसँ जीवनक अन्य धारा सभक तरहे साहित्योमे हमर प्रगति रुकि गेल आ हम प्राचीनसँ एको-रत्ती एम्हर-ओम्हर हटबो निषिद्ध बुझि लेलहुँ। साहित्यक लेल प्राचीन लोक सभ जे मर्यादा बाँधि देने छलथि, ओकर उल्लंघन करब वर्जित छल। अतएव काव्य, नाटक, कथा कथूमे हम अप्पन कदम बढ़ा नहि सकलहुँ। कोनो बस्तु बहुत सुन्दर भेलोपर अरुचिकर भऽ जाइत अछि, जावत तक ओइमे किछु नवीनता ने आनल जाए। एक्के तरहक नाटक, एक्के तरहक काव्य पढ़ैत-पढ़ैत आदमी ऊबि जाइत अछि आ ओ किछु नव चीज चाहैत अछि, चाहे ओ ओतेक सुन्दर आ उत्कृष्ट नहि हो। हमरा ओतऽ तँ ई इच्छा उठबे ने कएल या हम सभ एतेक सकुचएलहुँ कि ओ जड़ीभूत भऽ गेल। पश्चिम प्रगति करैत रहल, ओकरा नवीनताक भूख छलैक मर्यादाक बेड़ी सभसँ चिढ़। जीवनक हर एक विभागमे ओकर एहि अस्थिरताक, असंतोषक बेड़ी सभसँ मुक्त भऽ जेबाक छाप लागल अछि। साहित्यमे सेहो ओ क्रान्ति मचा देलक।
शेक्सपियरक नाटक अनुपम अछि मुदा आइ ओइ नाटक सभक जनताक जीवनसँ कोनो सम्बन्ध नहि। आजुक नाटकक उद्देश्य किछु आओर अछि, आदर्श किछु आओर अछि, विषय किछु आओर अछि, शैली किछु आओर अछि। कथा-साहित्यमे सेहो विकास भेल आ ओकर विषयमे चाहे ओतेक पैघ परिवर्तन नहि भेलैक मुदा शैली तँ बिल्कुले बदलि गेलैक। अलिफलैला ओहि समयक आदर्श छलै, जाहिमे बहुरूपता छलै, वैचित्र्य छलै, कुतुहल छलै, रोमांस छलै, मुदा ओइमे जीवनक समस्या नहि छलै, मनोविज्ञानक रहस्य नहि छलै, अनुभूति सभक एतेक प्रचुरता नहि छलै, जीवन आ सत्य रूपमे ओतेक स्पष्टता नहि छलै। ओकर रूपान्तर भेलैक आ उपन्यासक उदय भेलैक जे कथा आ ड्रामाक बीचक बस्तु अछि। पुरान दृष्टान्त सभ रूपान्तरित भऽ गल्प बनि गेल।
मुदा सए वर्ष पहिले यूरोप सेहो एहि कलासँ अनभिज्ञ छल। पैघ-पैघ, उच्च कोटिक दार्शनिक तथा ऐतिहासिक आ सामाजिक उपन्यास लिखल जाइत छल, लेकिन छोट-छोट कथा सभक दिस ककरो ध्यान नहि जाइत छलैक। हँ परी सभक आ भूत सभक कथा लिखल जाइत छल, किन्तु एहि एक शताब्दीक अन्दर या ओहूसँ कम बुझी छोट-कथा साहित्यक आन सभ अंगपर विजय प्राप्त कऽ लेलक अछि, आ ई गलत नहि होएत कि जेना कोनो जमानामे कविते साहित्यिक अभिव्यक्तिक व्यापक रूप छल ओहिना आइ कथा अछि। आ ओकरा ई गौरव प्राप्त भेलैक अछि यूरोपक कतेको महान कलाकारक प्रतिभासँ, जाहिमे बालजाँक, मोपासाँ, चेखब, टॉलस्टाय, मैक्सिम गोर्की आदि मुख्य अछि। हिन्दीमे पचीस-तीस साल पूर्व तक गल्पक जन्म नहि भेल छल। आइ तँ कोनो एहन पत्रिका नहि जाहिमे दू-चारि “कथा” नहि होअए, एतऽ तक कि कतेको पत्रिकामे केवल “कथे”देल जाइत अछि।
कथाक एहि प्राबल्यक मुख्य कारण आजुक जीवन संग्राम आ समयाभाव अछि, आब ओ जमाना नहि रहल कि हम “बोस्ताने खयाल” लऽ कऽ बैस जाइ आ पूरा दिन ओकरे कुँजमे विचरैत रही। आब तँ हम संग्राममे एतेक तन्मय भऽ गेल छी कि हमरा मनोरंजनक लेल समय नहि भेटैत अछि, अगर किछु मनोरंजन स्वास्थ्यक लेल अनिवार्य नहि होइत आ हम विक्षिप्त भेले बिना अट्ठारह घंटा काज कऽ सकितहुँ तँ शाइत हम मनोरंजनक नाम तक नहि लितहुँ, मुदा प्रकृति हमरा विवश कऽ देलक अछि तैँ हम चाहैत छी कि थोड़सँ थोड़ समयमे अधिकसँ अधिक मनोरंजन भऽ जाए, तैँ सिनेमा घरक संख्या दिनो-दिन बढ़ैत जाइत अछि। जाहि उपन्यासकेँ पढ़ऽमे महीना लगैत ओकर आनन्द हम दू घंटामे उठा लैत छी। कथाक लेल पन्द्रह-बीसे मिनट काफी अछि। अतएब हम कथा एहन चाहैत छी कि ओ थोड़सँ थोड़ शब्दमे कहल जाए, ओहिमे एक वाक्य कि एक शब्दो अनावश्यक नहि आबि पाबए, ओकर पहिले वाक्य मनकेँ आकर्षित कऽ लिअए आ अन्त तक ओकरा मुग्ध कएने रहए, ओकरामे किछु छटपटाहट होइक, किछु ताजगी होइक, किछु विकास होइक आ ओकर संग किछु तत्वो होइक। तत्वहीन कथासँ चाहे मनोरंजन भऽ जाए मानसिक तृप्ति नहि होइत छैक। ई सत्य अछि जे हम कथामे उपदेश नहि चाहैत छी, मुदा विचारकेँ उत्तेजित करक लेल, मनक सुन्दर भावकेँ जागृत करक लेल किछु ने किछु अवश्य चाहैत छी। वैह कथा सफल होइत अछि जाहिमे अइ दुनूमे सँ मनोरंजन आ मानसिक तृप्तिमे सँ एक अवश्य उपलब्ध अछि।
सभसँ उत्तम कथा ओ होइत अछि जकर आधार कोनो मनोवैज्ञानिक सत्यपर होइक। साधु पिताक अप्पन कुव्यसनी पुत्रक दशासँ दुखी होएब मनोवैज्ञानिक सत्य अछि। एहि आवेगमे पिताक मनोवेगकेँ चित्रित करब आ तदनुकूल ओकर व्यवहारकेँ प्रदर्शित करब कथाकेँ आकर्षक बना सकैत अछि। अधलाह लोक सेहो बिल्कुल अधलाह नह होइत अछि, ओकरोमे कतौ ने कतौ देवता अवश्य छिपल होइत छैक, ई मनोवैज्ञानिक सत्य अछि। ओइ देवताकेँ खोलि कऽ देखाए देब सफल आख्यायिकाक काज अछि। विपत्तिपर विपत्ति पड़लासँ मनुष्य कतेक दिलेर भऽ जाइत अछि एते तक कि ओ पैघसँ पैघ संकटक सामना करक लेल टाल-ठोकि कऽ तैयार भऽ जाइत अछि। ओकर सभ दुर्वासना भागि जाइत छैक। ओकरा हृदयक कोनो गुप्त स्थानमे छिपल जौहर निकलि अबैत छैक आ हमरा चकित कऽ दैत अछि, मनोवैज्ञानिक सत्य अछि।
एक्के घटना वा दुर्घटना भिन्न-भिन्न प्रकृतक मनुष्यकेँ भिन्न-भिन्न रूपसँ प्रभावित करैत अछि। हम कथामे एकरा सफलताक संग देखा सकी तँ कथा अवश्य आकर्षक होएत। कोनो समस्याक समावेश कथाकेँ आकर्षक बनबाक सभसँ बड़का साधन अछि। जीवनमे एहन समस्या नित्ये उपस्थित होइत अछि आ ओहिमे पैदा होबऽबला द्वन्द्व आख्यायिकाकेँ चमका दैत अछि। सत्यवादी पिताकेँ पता चलैत छैक कि ओकर पुत्र हत्या केलक अछि ओ ओकरा न्यायक वेदीपर बलिदान कऽ दिअए वा अप्पन जीवन सिद्धान्तक हत्या कऽ दिअए? कतेक भीषण द्वन्द्व अछि! पश्चाताप एहन द्वन्द्वक अखण्ड श्रोत अछि। एक भाए दोसर भाएक सम्पत्ति छल-कपटसँ अपहरण कऽ लेलक अछि, ओकरा भिक्षा मांगैत देख कऽ की छली भाएकेँ कनिको पश्चाताप नहि हेतैक। अगर एना नहि होइक तँ ओ मनुष्य नहि अछि।
उपन्यासेक जकाँ कथा सेहो किछु घटना प्रधान होइत अछि, किछु चरित्र प्रधान। चरित्र प्रधान कथाक पद उच्च बुझल जाइत अछि, मुदा कथामे बहुत विस्तृत विश्लेषणक गुंजाइश नहि होइत अछि। एतऽ हमर उद्देश्य सम्पूर्ण मनुष्यकेँ चित्रित करब नहि, बल्कि ओकर चरित्रक एक अंग देखाएब अछि। ई परमावश्यक अछि कि हमरा कथासँ जे परिणाम वा तत्व निकलए ओ सर्वमान्य होबए आ ओइमे किछु बारीकी होबए। ई एक साधारण निअम अछि कि हमरा ओही बातेक आनन्द अबैत अछि जाहिसँ हमर किछु सम्बन्ध होबए। जुआ खेलऽबलाकेँ जे उन्माद आ उल्लास होइत छैक ओ दर्शककेँ कदापि नहि भऽ सकैत अछि। जखन हमर चरित्र एतेक सजीव आ आकर्षक अछि कि पाठक स्वयंकेँ ओकरा स्थानपर समझि लैत अछ तखने ओकरा कथाक आनन्द प्राप्त होइत छैक। अगर लेखक अपना पात्रक प्रति पाठकमे ई सहानुभूति नहि उत्पन्न कऽ देलक तँ ओ अपना उद्देश्यमे असफल अछि।
पाठकसँ ई कहक जरूरति नहि अछि कि अइ थोड़ दिनमे हिन्दी गल्पकला कतेक प्रौढ़ता प्राप्त कऽ लेलक अछि। पहिने हमरा सामने बंगला कथाक नमूना छल। आब हम संसारक सभ प्रमुख गल्प लेखकक रचना पढ़ैत छी, ओहिपर विचार अ बहस करैत छी, ओकर गुण-दोष निकालैत छी आ ओहिसँ प्रभावित भेने बिना नहि रहि सकैत छी। आब हिन्दीक गल्प लेखक सभमे विषय, दृष्टिकोण आ शैलीक अलग-अलग विकास होबऽ लागल अछि। कथा जीवनक बहुत निकट आबि गेल अछि। ओकर जमीन आब ओतेक लम्बा-चौड़ा नहि अछि। ओहिमे कतेक रस, कतेक चरित्र आ कतेक घटनाक लेल स्थान नहि रहल। आब ओ केवल एक प्रसंगक, आत्माक एक झलकक सजीव ह्रूदयस्पर्शी चित्रण अछि। ई एक तथ्यता, ओहिमे प्रभाव, आकस्मिकता आ तीव्रता भरि दी। आब ओहिमे व्याक्याक अंश कम संवेदनाक अंश बेसी रहैत अछि। एकर शैलियो आब प्रभावमय भऽ गेल अछि। लेखककेँ जे किछु कहक अछि ओ कमसँ कम शब्दमे कहि देबऽ चाहैत अछि। ओ अप्पन चरित्रक मनोभावनाक व्याख्या करैत नहि बैसैत अछि, केवल ओकरा दिस इशारा कऽ दैत अछि। कखनो-कखनो तँ संभाषणमे एक दू-शब्देसँ काज निकालि लैत अछि। एहन कतेको अवसर होइत अछि, जखन पात्रक मुँहसँ एक शब्द सुनि कऽ हम ओकर मनोभावक पूरा अनुमान कऽ लैत छी। पूरा वाक्यक जरूरतिये नहि रहैत अछि। आब हम कथाक मूल्य ओकर घटना विन्याससँ नहि लगबैत छी। हम चाहैत छी पात्रक मनोगति स्वयं घटनाक सृष्टि कराबए। घतनाक स्वतन्त्र कोनो महत्वे नहि रहल, ओकर महत्व कवल पात्रक मनोभावकेँ व्यक्त करबाक दृष्टिएसँ अछि- ओहिना जेना शालिग्राम स्वतन्त्र रूपस कवल पत्थरक एक गोल टुकड़ा छ्हथि, लेकिन उपासकक श्रद्धासँ प्रतिष्ठित भऽ कऽ देवता बनि जाइत छथि। खुलासा ई कि गल्पक आधार आब घटना नहि, मनोवैज्ञानिक अनुभूति अछि। आइ लेखक कोनो रोचक दृश्य देख कऽ कथा लिखऽ नहि बैस जाइत अछि। ओकर उद्देश्य स्थूल सौन्दर्य नहि। ओ तँ कोनो एहन प्रेरणा चाहैत अछि, जाहिमे सौन्दर्यक झलक होइक आ ओकरा द्वारा ओ पाठकक सुन्दर भावनाक स्पर्श कऽ सकए।
Posted by Unknown at 9:28 AM
Labels: मानेश्वर मनुज
Subscribe to: Post Comments (Atom)


text:
दरभंगा रेलवे स्टेशन। दरभंगासँ
दिल्ली जेबाक ट्रेन। द्वितीय श्रेणीक वातानुकूलित डिब्बा। हमर सामनेक सीटपर एकटा
बुढ़ जोड़ा। सीटक निच्चाँ आ खाली तेसर सीटपर
करीब पाँच-छहटा झोरा मोटरी रखने। शाइद गामसँ दिल्ली अप्पन बेटा-बेटी वा पोता-पोतीसँ
भेट करै लेल जा रहल छथि। बुढ़ीक सोनसन उज्जर केशसँ
भरल माथपर सेनुरक लाल रेखा चमचमाइत। आँखिपर सुनहरी चौकोर फ्रेमक सुन्नर चश्मा।
पढ़ीया नुआक एकटा खुटसँ अप्पन नाक झपने। जेना ने ट्रेन
चलब शुरू भेल बुढ़ी अप्पन नाकसँ नुआक खुट हटा सीटक निच्चासँ
एकटा झोरा निकाललनि। झोराक चेन खोलि ओहिमे सँ एकटा दू खानाक बड़काटा टिफिन
डिब्बा निकाइल कऽ सीटपर रखला बाद झोराकेँ फेरसँ सीटक निच्चा राखि लेलनि। टिफिन
डिब्बा खोलि कए ओहिमे सँ तऽरल
माँछक एकटा खण्ड निकालि, कांट बिछ्ला बाद अप्पन पतिकेँ देलनि। फेर एककेँ बाद एक
दूटा खण्ड अप्पने खएली। खाए कऽ, टिफिन डिब्बा निच्चा झोरामे राखि आँखिसँ
चश्मा निकालि खोलमे रखला बाद ओकरो बैगमे राखि फेरसँ
पहिने जकाँ नुआक पाइढ़सँ नाक झँपैत अप्पन दुनू पेएर सीटपर मोरि कए जाँत जकाँ गोल होति आँखि मुनि सुइत
रहली।
ई अहिबातक सुख नहि तँ अओर की थिक।
*****
जगदानन्द झा 'मनु'


text:
प्रितिलता मल्लिक
पटना । नीतीश कुमार देशक किछु एहन नेता मे स छथि जिनकर लक्ष्य बुझब बड कठिन अछि। नीतीशक तात्कालिक फैसला हुनकर दीर्घकालीन सोच क एकटा रणनीति होइत अछि। राष्ट्रपति चुनाव मे सेहो हुनकर राजनीतिक फैसला रणनीतिक हिस्सा थीक।
एहि गप क संकेत नीतीश तखन देलथि जखन राष्ट्रपति चुनाव मे बिहारक बेटी मीरा कुमार क विरोध क चौतरफा आलोचना पर सफाई देबा लेल ओ मीडिया क समक्ष एलाह।
लालू प्रसाद यादव क इफ्तार पार्टी मे पहुंचल नीतीश कहला जे विपक्ष दीर्घकालीन नहि बल्कि तात्कालिक फैसला केलक अछि, जाहि मे जीतक रणनीति नहि अछि। नीतीश क संदेश साफ अछि। नीतीश अगामी लोकसभा चुनाव लेल उम्मीदवार क फैसला चाहैत छथि। नीतीश जनैत छथि जे असली लड़ाई 2019 मे अछि। नरेंद्र मोदी क सामने ढार हेबा लेल विपक्ष कए बैसबाक चाही, मुदा विपक्ष बैसल राष्ट्रपतिक उम्मीदवार लेल। राष्ट्रपतिक उम्मीदवारी सत्ता पक्षक जीत कए सुनिश्चित करैत अछि, एहन मे महज हारबा लेल विरोध मनोबल कए आओर खसाउत।
नीतीश क राजनीति शुरु स रहल जे जीत अगर सुनिश्चित नहि अछि त हारि सुनिश्चित नहि हो। हिंदी जमीन पर मोदी स विधानसभा मे जीतल नीतीश एकमात्र नेता छथि। नीतीश बाकी सब मामला मे अपना कए या त मोदीक बगल मे रखलथि या नेपथ्य मे। पंजाब आ यूपी चुनाव मे नीतीश अपना कए जीत हार स दूर रखलाह। नीतीश एहन कोनो समूह मे अपना कए शामिल नहि करताह जे मोदी स हारि जाये।
नीतीश ताहि लेल अपन बयान मे जोर द कए कहला जे रणनीतिक शुरुआत अगर हार स होएत त जीत कोना होएत। मोदी क राजनीति आक्रामक प्रचार क अछि, एकटा हार कए हुनकर प्रचारक सबस पैघ आ सतत जीत मे बदलि लोक क मन मानस पर स्थापित क देत। नीतीश एहि गप स विपक्ष कए आगाह करैत छथि जे मुख्य लड़ाई स पूर्व अगर एहि प्रकारक हार होएत त जनता मे इ धारना स्थापित क देल जाएत जे इ सब एकजुट भेलाक बावजूद मोदी कए नहि हरा पौलथि। आजुक नहि बल्कि सबदिन राजनीति मे धारना यानी परसेप्सन क बहुत महत्व रहलैक अछि, एहन मे जनताक बीच इ संदेश नहि जेबाक चाहैत चाही।
नीतीश क रोष कांग्रेस पर देखार भेल ओकर मूल कारण सेहो बुझबाक जरुरत अछि। नीतीश कोनो हालत मे राहुल क नेतृत्व मे लोकसभा चुनाव नहि लड़ताह। राहुल क राजनीतिक परसेप्सन मोदी स बेर बेर हारक राजनीतिज्ञक बनि चुकल अछि। कांग्रेस विपक्षी एकता कए राहुलक सूत्र मे बांधबाक जिद क रहल अछि। बिहार क बेटी मीरा कुमार कए उम्मीदवार बना नीतीश कए साधबाक कोशिश कांग्रेस केलक, मुदा नीतीश साफ शब्द मे मीरा कए 2022 लेल उम्मीदवार बनेबाक मांग क लोकसभा लेल रणनीति साफ करबाक चर्च क देलथि। नीतीशक संकेत नेतृत्व स अछि। नीतीश कोनो हाल मे मोदी स हारबा लेल विपक्षी समूह मे शामिल नहि हेताह। नीतीश अपन बाट बना चुकल छथि, मोदीक संग या मोदी क बाद…नीतीश दोसर कोनो फार्मूला पर चिंतन मंथन करबा लेल तैयार नहि छथि। मीरा कुमार क विरोध तात्कालिक विरोध जरुर अछि, मुदा दीर्घकालीन विरोध राहुलक नेतृत्व मे मोदी क खिलाफ मैदान मे उतरबाक अछि, जेकर नीतीश आइ स्पष्ट, धारदार और सख्त लहजा मे उल्लेख क देलथि अछि।


text:
ममता बनर्जी
ममता बनर्जी (बङ्गाली: মমতা বন্দ্যোপাধ্যায়, जन्म: जनवरी ५, १९५५) भारतीय राज्य पश्चिम बङ्गालक वर्तमान मुख्यमन्त्री आ राजनैतिक दल तृणमूल काङ्ग्रेसक प्रमुख छी। हुन्कर अनुयायीसभ हुन्का दीदी (पैग बहिन)क नामसँ सम्बोधित करैत अछि।
जीवन[सम्पादन करी]
बनर्जीक जन्म कोलकातामे भेल अछि । ओ बसन्ती देवी कौलेजसँ स्नातक पूरा कएने अछि आ जोगेश चन्द्र चौधरी कानून कौलेजसँ कानूनक डिग्री प्राप्त केनए अछि।
सन्दर्भ सामग्रीसभ[सम्पादन करी]
बाह्य जडीसभ[सम्पादन करी]
- Official website (Chief Minister's office)
- Official page on Trinamool Congress Party's website
- Profile at BBC News


text:
दरभंगा, मिथिला मिरर: नौ सेनाक अधिकारी कुलभूषण जाधवकें समर्थनमे पूर्व सैनिक रविदिन पाकिस्तानक खिलाफ प्रदर्शन केलनि। पूर्व सैनिक सेवा परिषदके बैनर तर पूर्व सैनिक पाकिस्तानके खिलाफ जमिकय नारेबाजी केलनि। पाकिस्तान मुर्दाबाद, नवाज शरीफ होशमे आओ, कुलभूषण को रिहा करो आदि नारा लगबैत सैनिक प्रदर्शन करैत समाहरणालय धरना स्थल तक पहुंचलाह।
मौका पर भेल सभाकें पूर्व कमांडर लियाकत अली संबोधित करैत कहलनि जे, कुलभूषण जाधव निर्दोष छथि, पाकिस्तान सैन्य अदालत कुरर्तापूर्वक हुनका फांसीक सजा सुनेलक अछि। यदि जाधव पर लगाओल गेल आरोप सत्य अछि त पाकिस्तान सरकार आरोप पत्रक खुलासा कियैक नहि करैत अछि।
ओ कहलनि जे, पाकिस्तान सरकार आरोप पत्रक खुलासा करए अन्यथा अंतर्राष्ट्रीय अदालतमे मामलाकें पेश करए आ निर्णयके एबा धरि प्रतीक्षा करए। कैप्टन चंद्रशेखर सिंह पाकिस्तान सरकार सं मांग करैत कहलनि जे, जाधवकें वर्तमान स्थिति की अछि एकर जानकारी अविलंब भारत सरकारकें देल जाए।


text:
Wednesday, April 11, 2012
महादान :: जगदीश मण्डल
महादान
अज्ञानक निवारण करब सभसँ पैघ पुण्य परमार्थ थिक। जे स्वध्याय आ ज्ञानार्जनसँ होइत अछि। उत्तराखंडमे एकटा पुरान नगरमे सुबोध नामक राजा राज्य करैत छलाह। राजा सुबोधक निअम छलनि जे राजक काज शुरू करैसँ पहिने, आएल याचक सभकेँ दान दैत छलाह। ऐ निअममे कहियो भूल नै भेलनि।
एक दिन सभ याचककेँ दान दऽ देलखिन मुदा विचित्र स्थिति पैदा भऽ गेलनि। एकटा याचक ओहन आएल छल जे दानक लेल तँ हाथ पसारैत छल मुदा मुँहसँ किछु नै बजैत। सभ हरान होइत जे हिनका की देल जाइन? एतथर्द बुधियार सबहक सलाहकार बोर्ड बनौलनि। कियो विचार दन्हि जे वस्त्र देल जाए तँ कियो अन्न देबाक सलाह देथिन। कियो सोना-चानीक विचार देथिन। मुदा समस्याक यथार्थ समाधान हेबे ने करैत। सुबोधक पत्नी उपवर्गा रहथिन।
उपवर्गा कहलकनि- “राजन, जइ आदमीक मुँहसँ बोल नै निकलै ओकरा आन कोनो चीज देब उचित नै। तँए एहेन लोककेँ मुँहमे बोल देब सभसँ उत्तम हएत। अर्थात् ज्ञानदान। ज्ञानसँ मनुख अपन सभ इच्छा-आकांक्षा पूर्ति कऽ सकैत अछि आ दोसरोकेँ मदति कऽ सकैत अछि।”
उपवर्गाक विचार सभकेँ जँचलनि। ओइ आदमीक लेल शिक्षा बेवस्था कएल गेल। ओइ दिन सुबोध अपन दानक सार्थकता बुझलनि।
Subscribe to: Post Comments (Atom)


text:
नयी दिल्ली । पूसा जैविक कृषि शोध संस्थानक स्थान पर स्थापित कैल गेल राजेंद्र कृषि विश्वविद्यालय एहि सालक अंत तक सेंट्रल यूनिवर्सिटी बनि जाएत। केंद्रीय कृषि मंत्री राधामोहन सिंह कहला अछि जे ओना त एहि संस्थान कए केंद्रीय संस्थान बनेबाक सैद्धांतिक मंजूरी 2009 मे देल जा चुकल अछि, मुदा एहि सालक अंत तक एकर हस्तानांतरण क प्रक्रिया पूरा क लेल जाएत। श्री सिंह कहला अछि जे केंद्र एहि संस्थान पर अगिला पांच साल मे करीब 100 करोड टका खर्च करत जेकर आवंटन एहि साल शुरु क देल जाएत। श्री सिंह कहला जे एहि संबंध में हुनकर बिहारक मुख्यमंत्री स तीन बेर वार्ता भ चुकल अछि आ केंद्र आ राज्य सरकारक अधिकारी सेहो कई बेर बैसार केलथि अछि। किछु तकनीकी मामला फंसल छल, जेकरा दूर कैल गेल अछि आ बहुत जल्द एहि संस्थान कए केंद्रीय दर्जा प्रदान क देल जाएत।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, latest bihar news, latest maithili news, latest mithila news, maithili news, maithili newspaper, mithila news, patna, saharsa


text:
दुबई : एमिरेट्स आ फ्लाई दुबई ग्राहकके कनेक्टिविटी, सुविधा आ यात्रा सुविधा लेल अपन रणनीतिक साझेदारीक नवीनीकरण कयलक अछि। अमीरातक ग्राहक आब फ्लाई दुबई पर 30 स’ बेसी गंतव्यक लेल कोड शेयर उड़ान पर यात्रा क’ सकैत छथि, जखनकि फ्लाई दुबइ केर ग्राहक लग 70 स’ बेसी गंतव्य अछि जतय ओ एमिरेट्सक माध्यम स’ यात्रा क’ सकैत छथि।
एमिरेट्स यात्रीक लेल फ्लाई दुबई स्थलमे बेलग्रेड, बुखारेस्ट, कीव, सोफिया आ जंजीबार शामिल अछि. साझेदारीक नवीनीकरण पर बात करैत अमीरात समूहक मुख्य वाणिज्यिक अधिकारी अदनान काजिम कहलनि, “हमरा इ घोषणा करैत ख़ुशी भ’ रहल अछि जे हमर ग्राहक एक बेर फेर स’ एकटा टिकट पर शहरक संवर्धित नेटवर्क धरि पहुंचबाक लेल एमिरेट्स आ फ्लाई दुबईक पूरक शक्ति केर लाभ उठा सकैत छथि। संगहि दुबईक माध्यम स’ एकीकृत वफादारी प्रोग्राम, सुरक्षित, सुचारू आ तनाव मुक्त हस्तांतरण अनुभव ओ अपन सामानके अपना अंतिम गंतव्यक माध्यम स’ जांचि सकैत छथि।”
काजिम कहलनि, “2017 मे अपन स्थापनाक बाद स’ आ आबयवला मासमे इ साझेदारी कतेको सफल मीलक पाथर पार कयलक अछि. एमिरेट्स आ फ्लाई दुबई हमरा ग्राहकक लेल दुनियाक आओरो बेसी पुन: खोलबाक लेल मिलिकय काज करत.”
फ्लाई दुबईक मुख्य वाणिज्यिक अधिकारी हमद ओबैदल्ला कहलनि, “हमरा विश्वास अछि जे यात्राक मांगमे वृद्धि जारी रहत किएक शनैः शनैः कतेको देश अंतर्राष्ट्रीय यात्रा पर प्रतिबंध उठायब शुरू क’ देलक अछि। फ्लाई दुबई जून स’ नेटवर्कक आसपास 32 बिंदु पर परिचालन शुरू क’ देलक अछि। संगहि हमरा उमेद अछि जे अगिला किछु मासमे संख्या लगातार बढ़त।”


text:
सेलिना जेटली
सेलिना जेटली (जन्म: २४ नवम्बर, १९८१)[१][२] एक भारतीय अभिनेत्री, मोडल आ मिस इन्डिया विजेता छी। सेलिना सन् २००१ मे फेमिना मिस इन्डिया कऽ उपाधि जितने छल।
प्रारम्भिक जीवन[सम्पादन करी]
जेटलीक जन्म काबुल, अफगानिस्तानमे भेल छल। हुनकर पिता भारतीय पञ्जाबी आ माता अफगानी छी।[३] हिनकर पिता भिके जेटली भारतीय सेनाक एक सेवानिवृत्त कर्नल छी[४] आ माता मीता एक अफगान हिन्दू भारतीय सेनामे एक नर्स आ सङ्गे पूर्व अफगान सुन्दरी छल।[४] सेलिनाक एक भाई अछि जे भारतीय सेनामे सेवारत अछि।
सेलिना लखनऊ सहित कयन भारतीय नगरसभमे अपन वाल्यकाल व्यतित केनए छल जतय ओ नगरकें मोन्टेसरी विद्यालयमे अध्ययन केनए छल। ओ बहरामपुर, ओडिसामे सेहो अध्ययन केनए छल जखन हिनकर पिताकें सेनाद्वारा एतय तैनात कएल गेल छल। भारतमे अपन सभ सँ अधिक समय कोलकातामे बितेनाए छल। ओ धर्म सँ एक हिन्दू छी। छोटमे ओ भारतीय सेनामे भर्ति होमए लेल चाहैत छल, या तँ एक चिकित्सक या एक पायलटक रूपमे अपना आपकें देखऽ लेल चाहैत छल। ओ इन्दिरा गान्धी राष्ट्रिय मुक्त विश्वविद्यालय सँ वाणिज्य सङ्कायमे स्नातकक शिक्षा प्राप्त केनए अछि।[५]
सन्दर्भ सामग्रीसभ[सम्पादन करी]
- ↑ "I am unlucky in love: Celina", The Hindu (Chennai, India), २५ नवम्बर २००८, अन्तिम पहुँच १३ मई २००९।
- ↑ Gavin Rasquinha, Reagan (१९ नवम्बर २००६), "On your guard", Times of India, अन्तिम पहुँच १३ मई २००९।
- ↑ "The whole world knows me: Celina Jaitley", Sify.com, Indo-Asian News Service, १४ जुलाई २००८, अन्तिम पहुँच २८ अप्रैल २००९।
- ↑ ४.० ४.१ "Celina Jaitley", The Global Indian, अन्तिम पहुँच २२ फरवरी २००९।
- ↑ "Celina Jaitley", द टाइम्स ऑफ़ इण्डिया, १० दिसंबर २००२, अन्तिम पहुँच ११ नवम्बर २००८।
बाह्य जडीसभ[सम्पादन करी]
एहो सभ देखी[सम्पादन करी]
- सेलिना जेटली सँ सम्बन्धित मिडिया विकिमिडिया कमन्समे सेहो अछि।


text:
Friday, April 6, 2012
शारदानगर
दुर्गा पूजाक नाटकक दू दृश्यक बीच नर्तकीक नाच।
“शारदानगरक ढोढ़ाँइ दस टाका तहे-तहे दिलसँ दै छथि”- नर्तकी रुखसाना बजै छथि।
“बनारसक छै रौ।”
“धुर, मुजफ्फरपुरसँ लऽ अनै छै आ झुट्ठो बनारसक..”।
“हौ मुदा ई शारदानगर कोन गाम छै”।
“बुझलही नहि। पट्टी टोलक जे पाइबला सभ रहै, से सड़कक ओहिपार टोल बना लेलकै आ लक्ष्मीपुर नाम राखि लेलकै- जे पट्टी टोलक हम सभ नहि छी। लक्ष्मी आ सरस्वतीक झगड़ा बुझल नहि छौह। से भगवानक झगड़ाकेँ सोझाँ अनने अछि। पट्टी टोल गाम गरिबहा सभक अछि, सभटा अछि महिसबार सभ। मुदा भगवानक झगड़ामे गामक नाम सरस्वतीक नामपर शारदानगर राखि लै गेल अछि।”
“ चल नर्तकीकेँ तँ अही बहन्ने पाइ दै जाइ छै”।
Posted by Unknown at 10:38 AM
Labels: गजेन्द्र ठाकुर
Subscribe to: Post Comments (Atom)


text:
काठमाडौं आषाढ १८, दोस्रो चरणको स्थानीय तहको निर्वाचन अन्र्तगत प्रदेश नं १, ५ र ७ मा गत बुधवार गाउँपालिकाका अध्यक्ष, उपाध्यक्ष र वडाध्यक्ष, भ् नगरपालिका प्रमुख, उपप्रमुख र वडाध्यक्ष, वडा सदस्य, महिला वडा सदस्य र दलित महिला वडा सदस्य गरि १५ हजार ३८ प्रतिनिधि चयनका लागि भएको स्थानीय तहको दोस्रो चरणको निर्वाचन निर्वाचनको अन्तिम परिणाम प्राप्त हुने क्रम जारी रहेको छ । यसैक्रममा हालसम्म प्राप्त पछिल्लो परिणाम अनुसार नेकपा एमाले ,नेपाली काँगेस र माओवादी केन्द्रका उमेदवार निम्नानुसारको स्थानीय तहमा निर्वाचित भएका छन ।
एमालेले जितेका स्थानीय तहः १. मैवाखोला गाउँपालिका, ताप्लेजुङ २. मिक्वाखोला गाउँपालिका, ताप्लेजु ३. फुङलिङ नगरपालिका, ताप्लेजुङ ४. एङवरक गाउँपालिका, ताप्लेजुङ ५. हिलिहाङ गाउँपालिका, पाँचथर ६. कुम्मायक गाउँपालिका, पाँचथर ७. सन्दकपुर गाउँपालिका, इलाम ८. चुलाचुली गाउँपालिका, इलाम ९. माइ-जोगमार्इ गाउँपालिका, इलाम १०. मादी नगरपालिका, संखुवासभा ११. सभापोखरी गाउँपालिका, संखुवासभा १२. खाँदबारी नगरपालिका, संखुवासभा १३. मेन्छेयाम गाउँपालिका, तेह्रथुम १४. छथर गाउँपालिका, तेह्रथुम १५. अाठराइ गाउँपालिका, तेह्रथुम १६. फेदाप गाउँपालिका, तेह्रथुम १७. म्याङलुङ नगरपालिका, तेह्रथुम १८. गढवा गाउँपालिका, दाङ १९. हतुवागढी गाउँपालिका, भोजपुर २०. पौवादुम्बा गाउँपालिका, भोजपुर २१. रामप्रसाद राई गाउँपालिका, भोजपुर २२. टेम्के मैयुम गाउँपालिका, भोजपुर २३. लामीडाँडागाउँपालिका, खोटाङ २४. जन्तेढुंगा गाउँपालिका, खोटाङ २५ केपिलासगढी गाउँपालिका, खोटाङ २६. रूपाकोट मझुवागढी गाउँपालिका, खोटाङ २७. पाख्रिबास नगरपालिका, धनकुटा २८. छिन्ताङ शहीदभूमि गाउँपालिका, धनकुटा २९. छथर जोरपाटी गाउँपालिका, धनकुटा ३०. चौबीसे गाउँपालिका, धनकुटा ३१. धनकुटा नगरपालिका,धनकुटा ३२. साँगुरीगढी गाउँपालिका, धनकुटा ३३. महालक्ष्मी नगरपालिका, धनकुटा ३४. सोताङ गाउँपालिका, सोलुखुम्बु ३५. दूधकोशी गाउँपालिका, सोलुखुम्बु ३६. खुम्बुपासाङ ल्हामु गाउँपालिका, सोलुखुम्बु ३७. नेचा सल्यान गाउँपालिका, सोलुखुम्बु ३८. ताप्ली गाउँपालिका, उदयपुर ३९. उदयपुरगढी गाउँपालिका, उदयपुर ४०. रातामार्इ गाउँपालिका, उदयपुर ४१. गौमुल गाउँपालिका, बाजुरा ४२. पाण्डवगुफा गाउँपालिका, बाजुरा ४३. स्वामीकार्तिक गाउँपालिका, बाजुरा ४४. पञ्चेश्वर गाउँपालिका, बैतडी ४५. डिलासैनी गाउँपालिका, बैतडी ४६. अमरगढी नगरपालिका, डडेलधुरा ४७. नवदुर्गा गाउँपालिका, डडेलधुरा ४८. सायल गाउँपालिका, डोटी ४९. पूर्वीचाैकी गाउँपालिका, डोटी ५०. अादर्श गाउँपालिका, डोटी ५१. जोरायल गाउँपालिका, डोटी ५२. दिपायल सिलगढी नगरपालिका, डोटी ५३. थलारा गाउँपालिका, बझाङ ५४. बित्थडचीर गाउँपालिका, बझाङ ५५. तलकोट गाउँपालिका, बझाङ ५६. दुर्गाथली गाउँपालिका, बझाङ ५७. जयपृथ्वी नगरपालिका, बझाङ ५८. केदारस्युँ गाउँपालिका, बझाङ ५९ छबीसपाथिभरा गाउँपालिका, बझाङ ६०. नौगाड गाउँपालिका, दार्चुला ६१. अपिहिमाल गाउँपालिका, दार्चुला ६२. लेकम गाउँपालिका, दार्चुला ६३. सुस्ता गाउँपालिका, नवलपरासी ६४. तिनाउ गाउँपालिका, पाल्पा ६५. निस्दी गाउँपालिका, पाल्पा ६६. पूर्वखोला गाउँपालिका, पाल्पा ६७. ऋद्धिकोट, गाउँपालिका, पाल्पा ६८. नगरपालिका पाल्पा, ६९. मालिका गाउँपालिका, गुल्मी ७०. रेसुङ्गा नगरपालिका, गुल्मी ७१. रुरु गाउँपालिका, गुल्मी ७२. मुसीकोट नगरपालिका, गुल्मी ७३. छत्रकोट गाउँपालिका, गुल्मी ७४. त्रिवेणी गाउँपालिका, रोल्पा ७५. रून्टीगढी गाउँपालिका, रोल्पा ७६. गाउँपालिका, कैलाली ७७. मोहन्याल गाउँपालिका, कैलाली ७८. माण्डवी गाउँपालिका, प्युठान ७९. सुरूमारानी गाउँपालिका, प्युठान ८०. स्वर्गद्वारी नगरपालिका, प्युठान ८१. मस्टा गाउँपालिका, बझाङ ८२. सिद्धिचरण नगरपालिका, अोखलढुंगा ८३. कञ्चन गाउँपालिका, रूपन्देही ।
कांग्रेसले जितेका स्थानीय तह १. मेरिङदेन गाउँपालिका, ताप्लेजुङ २. त्रिवेणी अाठरार्इ गाउँपालिका, ताप्लेजुङ ३. तुम्वेवा गाउँपालिका, पाँचथर ४. चिचिला गाउँपालिका, संखुवासभा ५. भोटखोला गाउँपालिका, संखुवासभा ६. सिलिचुङ गाउँपालिका, संखुवासभा ७. धर्मादेवी गाउँपालिका, संखुवासभा ८. पाँचखपन गाउँपालिका,संखुवासभा ९. दिप्रुङ गाउँपालिका, खोटाङ १०. एेंसेलुखर्क गाउँपालिका, खोटाङ ११. बराहपोखरी गाउँपालिका, खोटाङ १२. भोजपुर नगरपालिका, भोजपुर १३. अरुण गाउँपालिका, भोजपुर १४. साल्पासिलिसो गाउँपालिका, भोजपुर १५. गुल्मी दरबार गाउँपालिका, गुल्मी १६. चन्द्रकोट गाउँपालिका, गुल्मी १७. सत्यवती गाउँपालिका, गुल्मी १८. प्रतापपुर गाउँपालिका, नवलपरासी १९. सुनवल नगरपालिका, नवलपरासी २०. माथागढी गाउँपालिका, पाल्पा २१. रैनादेवी छहरा गाउँपालिका, पाल्पा २२. राजपुर गाउँपालिका, दाङ २३. शैल्यशिखर नगरपालिका, दार्चुला २४. महाकाली नगरपालिका, दार्चुला २५. मालिकार्जुन गाउँपालिका, दार्चुला २६. दुहु गाउँपालिका, दार्चुला २७. काँडा गाउँपालिका, बझाङ २८. बुंगल नगरपालिका, बझाङ २९. सुर्मा गाउँपालिका, बझाङ ३०. खप्तडछान्ना गाउँपालिका, बझाङ ३१. त्रिवेणी नगरपालिका, बाजुरा ३२. छेडेदह गाउँपालिका, बाजुरा ३३. बडिमालिका गाउँपालिका, बाजुरा ३४. हिमाली गाउँपालिका, बाजुरा ३५. बुढीगंगा नगरपालिका, बाजुरा ३६. आलिताल गाउँपालिका, डडेलधुरा ३७. गन्यापधुरा गाउँपालिका, डडेलधुरा ३८. भागेश्वर गाउँपालिका, डडेलधुरा ३९. केआर्इसिंह गाउँपालिका, डोटी ४०. बडिकेदार गाउँपालिका, डोटी ४१. परशुराम नगरपालिका, डोटी ४२. दशरथ चन्द नगरपालिका, बैतडी ४३. सुर्नया गाउँपालिका, बैतडी ४४. शिवनाथ गाउँपालिका, बैतडी ४५. मेलाैली गाउँपालिका, बैतडी ४६. पाटन नगरपालिका, बैतडी ४७. सिगास गाउँपालिका, बैतडी ४८. कमलबजार नगरपालिका, अछाम ४९. ढकारी गाउँपालिका, अछाम ५०. पञ्चदेवल विनायक गाउँपालिका, अछाम ५१. मंगलसेन नगरपालिका, अछाम ५२. जोशीपुर गाउँपालिका, कैलाली ५३. छत्रदेव गाउँपालिका, अर्घाखाँची ५४. सितगंगा नगरपालिका, अर्घाखाँची ५५. डडुवा गाउँपालिका, बाँके ५६. लुंग्री गाउँपालिका, रोल्पा ५७. एेरावती गाउँपालिका, प्युठान ५८. नाैबहिनी गाउँपालिका, प्युठान ५९. गाैमुखी गाउँपालिका, प्युठान ६०. लालीगुँरास नगरपालिका, तेह्रथुम ६१. सोलुदूधकुण्ड गाउँपालिका, सोलुखुम्बु ६२. माक्सेबुङ गाउँपालिका, इलाम ६३. राप्तीसोनारी गाउँपालिका, बाँके ६४. गुलरिया नगरपालिका, बर्दिया ६५. चम्पादेवी गाउँपालिका, अोखलढुंगा ।
माओवादीले जितेका स्थानीय तह १. मिक्लाजुङ गाउँपालिका, पाँचथर २. आमचोक गाउँपालिका, भोजपुर ३. लिखुपिके गाउँपालिका, सोलुखुम्बु ४. महाकुलुङ गाउँपालिका, सोलुखुम्बु ५. चिसंखुगढी गाउँपालिका, ओखलढुंगा ६. साकेला गाउँपालिका, खोटाङ ७. सुनकोशी गाउँपालिका, उदयपुर ८. बंगलाचुली गाउँपालिका, दाङ ९. पाल्हीनन्दन गाउँपालिका, नवलपरासी १०. सिस्ने गाउँपालिका, रुकुम ११. पथा उत्तरगंगा गाउँपालिका, रुकुम १२. भूमे गाउँपालिका, रुकुम १३. थवाङ गाउँपालिका, रोल्पा १४. सुनछहरी गाउँपालिका, रोल्पा १५. माडी गाउँपालिका, रोल्पा १६. सुकीदह गाउँपालिका, रोल्पा १७. दुर्इखोली गाउँपालिका, रोल्पा १८. रोल्पा नगरपालिका, रोल्पा १९. सुवर्णावति गाउँपालिका, रोल्पा २०. लालझाडी गाउँपालिका, कञ्चनपुर २१. अजयमेरु गाउँपालिका, डडेलधुरा २२. बोगटान गाउँपालिका, डोटी २३. मार्मा गाउँपालिका, दार्चुला २४. धुर्कोट गाउँपालिका, गुल्मी २५. मेल्लेख गाउँपालिका, अछाम ।
राष्ट्रिय जनमोर्चाले जितेका स्थानीय तह १. मल्लरानी गाउँपालिका, प्यूठान २. झिम्रुक गाउँपालिका, प्यूठान
संघीय समाजवादी फोरमले जितेको स्थानीय तह १. नैनापुर गाउँपालिका, बाँके
फोरम लोकतान्त्रिकले जितेको स्थानीय तह १. सरावल गाउँपालिका, नवलपरासी


text:
१
चेकिङ
बजार दिससँ आबि थाना चौक होइत, ट्रेजरी दिस जाइत रही। थाना चौकपर भीड़ देखि किछु कालक लेल हहमूँ ठमकि गेलहुँ।
ओना थाना चौकपर बरोबरि भीड़ होइत रहैत छैक, कहियो काल कऽ किछु अपराधी पकड़ि कऽ आनल जाइत अछि तँ किछु कालक लेल भीड़ होइत अछि। कहियो काल कऽ हड़तालीक गिरफ्तारीक लेल भीड़ होइत अछि।
मुदा आइ से सभ नै छल। बहुत रास मोटर साइकिल थाना परिसरमे पकड़ा कऽ राखल छलैक आ जकर सभ कागच-पता ठीक-ठाक तकरा छोड़ि देल जाइत रहैक।
थानाक गेटपर दर्जनसँ बेसी सैपक जवान आ किछु बिहार पुलिस। ओहि बाट धऽ कऽ जतेक मोटर साइकिल चलैत छल, सभकेँ रोकैत छल आ कागच-पता देखल जाइत रहैक। कागज-पता देखबा लेल फराकसँ पुलिस हाकिम सभ छलाह।
ओना किछु लोककेँ कागच-पता ठीक-ठाक रहला बादो किछु कालक लेल बिलमा लैत रहैक, बादमे ओकरा सभकेँ कोना छोड़ल जाइत रहैक से नै कहब।
एकटा बीस-बाइस वर्षक जुआन छौँड़ाक मोटरसाइकिलक चेकिङ गेटपर भऽ गेल रहैक, ओकर सभ कागच-पत्तर ठीक-ठाक रहैक, तैयो ओकरा भीतर लऽ गेलैक। ओ छौँड़ा गरजऽ लागल, जखन हमर सभ कागच-पत्तर ठीक अछि तखन ई किएक। ओकरा जोरसँ बजलापर ओहिमेसँ एकटा हाकिम तरा-तरि पाँच थापर लगा देलकैक आ थानाक हाजतमे ठेलि देलकैक। ओ जहाँ-तहाँ फोन कएलक।
ता
हम ट्रेजरी दिस बिदा भऽ गेल रही। आधा घंटाक बाद घुरलापर देखल जे थाना चौकपर साफ सुन्न-साम भऽ गेल छल।
२
कोटा
राजेशजी! अहाँ तँ दलित कोटामे अबैत छी, तेँ अहाँक सीट सुरक्षित अछि। मोहनजी, अहाँ तँ महादलितमे सँ अबैत छी तेँ अहाँक सीट महासुरक्षित अछि। अहाँकेँ के रोकत। विभाजी, पचास प्रतिशतमे अहाँ बाजी मारिए लेब मुदा हमर प्रथम श्रेणीबला डिगरीक की हेतैक? हम तँ ने डोनेशनमे सकबै आ ने रिजर्वेशनमे अएबै।


text:
Monday, June 25, 2012
विहनि कथाकार परिचय श्रृखंला भाग-1
हंसराज
मूल नाम-मंत्रनाथ झा
जन्म----28/10/1938
गाम--- उजान ( दरभंगा)
हिनक मृत्यु 2005मे भेलन्हि।..
18/11/1972मे प्रकाशित हिनक पोथी " जे किने से " एखन धरिक साक्ष्यक आधार पर मैथिलीक पहिल विहनि कथा संग्रह मानल जाइत अछि। ऐमे कुल 35टा विहनि कथा अछि आ ई पोथी मैथिली साहित्य संस्थान, पटनासँ प्रकाशित अछि। विहनि कथाक अतिरिक्त हंसराज जीक कविता सेहो लिखला आ हिनक " गंध " कविता कालजयी कविता थिक।
आन पोथी सभ---- ओ जे कहलन्हि ( साक्षात्कार ), संधान, अनेरे ( कविता ), शतंजा ( कथा)
पहिने भ्रमवश आ नकल वश किछु कथाकार विहनि कथाकेँ " लघुकथा " कहैत छलाह। मुदा आब ई प्रथा खत्म भए गेल। 1995मे श्री मुन्ना जी द्वारा " विहनि कथा " मने seed story केर स्थापना भेल| हालेमे साहि्त्य अकादेमी द्वारा विहनि कथा आ ओकर अंग्रेजी नाम " seed story "अनुमोदित कएल गेल छै आ एकर विवरण अकादेमी द्वारा जारी जगदीश प्रसाद मंडल जीक परिचय ( जे की टैगोर साहित्य सम्मानक अवसर पर देल गेल छै )मे छै। आ ई हमरा हिसाबें बिल्कुल सटीक आ अर्थवान नाम छै।...
ऐ परिचय श्रृखंला केर उपयोगिता ई अछि जे विहनि कथा लेल किछु आदमी पी.एच.डी कए रहल छथि मुदा ओ मेहनति नै करए चाहैत छथि तँए हुनका सुविधा लेल ई परिचय जे ओ खाली ऐठामसँ कापी-पेस्ट कए लेथि। ई परिचय मुन्ना जीक सहयोगसँ बनल अछि।...
Subscribe to: Post Comments (Atom)


text:
Sunday, June 9, 2013
हारि
साँझु पहर फोनक घंटी बाजल, “ट्रिन न न ट्रिन न न न ट्रिन न न न न... ।"
बिना अप्पन नाम बतोने हम रिसीवर उठेलहुँ। कोनो जवाब नहि। दोसर कातसँ शांत। मुश्किलसँ पन्द्रह मिनट बाद फेर फोनक घंटी बाजल। दोसर दिससँ फेरो कोनो आवाज नहि। शाइद हमर स्वर पशंद नहि हेतै अथवा कएकरो आओरसँ गप्प करैक हेतै।
रातिक एगारह बजे फेर फोन आएल, फोन उठेलहुँ, “हेलो।"
कनिक कालक चूप्पीकेँ बाद उम्हरसँ, “हम मालकी बजै छी, बहुत दिनक बाद फोन कए रहल छी, ठीक तँ छी ने ? साँझेसँ ट्राइ कए रहल छलहुँ मुदा हिम्मत नहि भए रहल छल। ई कहै लेल एतेक राति कए फोन केलहुँ जे हमर ब्याह भए गेल।"
“हमरा बुझल अछि।"
“कोना।"
“दुबईसँ एला बाद हम अहाँक गाम गेल रही ओहिठाम कएकरोसँ बुझलहुँ जे दू महिना पाहिले अहाँक ब्याह दुरागमन दुनू संगे भऽ गेल मुदा ई की हमर इंतजार नहि कए पएलहुँ।"
“हम बेबस रही..... अहाँक बच्चाकेँ पाँच महिनासँ अप्पन पेटमे रखने-रखने, आगू दुनियाँक नजरिसँ बचेनाइ असम्भब छल।"
“हम कहि कए तँ गेल रहि जे छह महिनासँ पहिने पहिने आबि जाएब कि हमरापर बिश्वास नहि रहल।"
“एहन गप्प नहि छै, हमर तन एहिठाम अछि मुदा मोन एखनो अहीँ लग अछि परञ्च ई समाज, गाम आ परिवारक सामने हम हारि गेलहुँ।"
“की अहाँक पतिकेँ ई सभ बुझल छनि।"
“हाँ ! अहाँक दऽ नहि मुदा बच्चा दऽ बुझल छनि। ओ देवतुल्य लोक छथि, होइ बला हमर बच्चाकेँ सेहो अप्पन नाम दै लेल तैयार छथि ... (कनिकाल दुनू कातसँ चुप्पीकेँ बाद) हम एखन एहि द्वारे फोन कएलहुँ जे हमरा आब ताकैक वा फोन करैक चेष्टा नहि करब ओहि सभकेँ बितल गप्प जानि बिसरि जाएब...हुँऽऽ हुँऽऽऽ !” कानेक स्वर संगे रिसीवर राखैक खटखटाहट, फोन बंद।
*****
जगदानन्द झा 'मनु'
Subscribe to: Post Comments (Atom)